Kisah Lelaki Yang Kerugian RM156,525 Kerana Memandu Melebihi Had Laju

Seorang lelaki berusia 71 tahun di United Kingdom dilaporkan telah membelanjakan sebanyak ratusan ribu ringgit untuk menentang kes saman had laju yang hanya berjumlah £100 (RM 521). Setelah beberapa tahun perbicaraan, lelaki malang itu tetap kalah akhirnya.

Masalah jurutera bersara bernama Richard Keedwell itu bermula pada November 2016 ketika dia memandu ke Worcester. Dia telah disaman polis kerana dikatakan memandu selaju 35 batu sejam (56km) di zon had laju maksimum 30 batu sejam (48km).

Bukan sahaja tidak bersetuju tetapi Keedwell juga berang apabila menerima notis saman itu yang dihantar kepadanya beberapa hari kemudian. Yakin tidak bersalah, Keedwell menulis "tiada kes untuk dijawab" pada dokumen yang sepatutnya dia memberi maklum balas atas tuduhannya.

Daripada membayar denda dan ditolak merit lesen memandunya, Keedwell tekad untuk melawan kesnya itu di mahkamah kerana merasakan ada "penipuan besar" berlaku melibatkan saman had laju.

Keedwell berkeras bahawa dia tidak memandu melebihi had laju kerana dia adalah seorang yang sangat obses dengan penjimatan minyak. Dia akan memandu mengikut peraturan untuk mendapatkan nilai paling maksimum bagi bahan bakarnya itu.

Menurutnya lagi, kebanyakan orang mungkin akan akur dan membayar saman itu tetapi dia tidak tahan melihat ketidakadilan yang dilakukan kerajaan dan polis terhadap rakyat.

Selain itu, Keedwell telah mengupah pakar video dan elektronik untuk membuktikan bahawa terdapat sesuatu yang tidak kena dengan kamera had laju polis. Dia tidak mengetahui bahawa ia adalah permulaan bagi pertarungan undang-undang yang lama dan mahal.

Sepanjang tiga tahun dalam mempertikaikan denda saman memandunya, Keedwell telah menghabiskan hampir £30,000 (RM 156,525). Dia membelanjakan sebanyak £21,000 (RM 109,550) untuk yuran guaman dan £7,000 (RM 36,516) untuk kos mahkamah. Itu tidak termasuk perbelanjaan perjalanannya.

Pada mulanya, dia menyangka kes itu akan berakhir dengan cepat tetapi ia berlangsung lebih perlahan berbanding jangkaannya. Sebagai contoh, Keedwell telah berulang alik sebanyak empat kali ke Mahkamah Majistret Worcester sebelum rayuannya didengari.

Pakar video yang diupahnya cuba meyakinkan mahkamah bahawa kamera had laju polis ketika itu mungkin mengalami masalah atau had laju yang dirakam itu berpunca dari kenderaan lain di lorong bersebelahan tetapi hakim tidak menerimanya.

Jurucakap Perkhidmatan Pendakwa Mahkamah memberitahu BBC, isu-isu yang dibangkitkan pihak pembelaan (Keedwell) agak memakan kos kerana memerlukan perbicaraan tambahan dan bukti daripada pakar.

Keedwell menyatakan dia menyesal dengan jumlah wang yang telah dibelanjakannya untuk kes ini. Dia hanya mahukan keadilan sahaja. Apa yang lebih menyedihkan ialah, wang yang digunakannya itu sepatutnya ditinggalkan sebagai pusaka kepada anak-anaknya. Kini dia masih mempertimbangkan sama ada mahu meneruskan rayuan lain di mahkamah yang lebih tinggi.

Menurut Keedwell, tindakannya untuk melawan kes itu diilhamkan oleh seorang pemandu bernama Thomas Baird. Pada tahun 2016, Baird yang merupakan sorang pemandu penghantaran telah memenangi kes saman had laju di mahkamah.

Baird dikatakan telah memandu selaju 85 batu sejam (136km) di zon 30 batu sejam (48km). Sama seperti keadaan Keedwell, Baird juga telah direkod oleh peranti yang dikenali sebagai Gatso, peranti kotak had laju berwarna kuning yang banyak digunakan di sana.

Baird yang berasal dari Leicester berjaya membuktikan dirinya hanya memandu selaju 29 batu sejam dan pendakwaan telah digugurkan. Baird juga menerima £ 2,000 (RM 10,430) bagi menampung kos guamannya.

Pengarah syarikat guaman yang mewakili Baird berkata, pelanggannya itu mungkin tidak akan melawan kes itu sekiranya bacaan kamera itu tidak terlalu tinggi. Kes Baird itu ternyata membuktikan bahawa peranti Gatso itu tidak sempurna dan mungkin melakukan kesilapan.

Superintendant Simon Tweats dari Staffordshire mengatakan bahawa kejadian seumpama itu adalah kesilapan yang amat jarang berlaku. Namun, sesetengah pakar mempunyai pandangan yang berbeza.

Kamera had laju Gatso menggunakan teknologi radar untuk mengambil dua gambar secara berturut-turut. Pakar kamera video, Tim Farrow, memberitahu mahkamah bahawa dalam kes Keedwell, kamera itu mungkin dicetuskan oleh sebuah kereta lain di lorong bersebelahan.

Menurut Farrow, pendapatnya itu hanyalah kemungkinan sahaja. Radar dari Gatso mungkin mengesan kenderaan pertama sebelum ia melantun kepada kenderaan lain dan kembali kepada peranti dengan bacaan kelajuan yang salah. Keadaan ini merupakan fenomena yang memang wujud dan dikenali sebagai "double doppler".

Biasanya, kamera polis mempunyai toleransi 10 peratus ditambah dengan kelajuan dua batu sejam sebelum kamera mengeluarkan 'flash'. Bagi jalan yang mempunyai had laju 30 batu sejam, mereka yang memandu pada 35 batu dan ke atas sahaja yang akan dikesan.

Namun, setiap kenderaan mempunyai bacaan meter yang berbeza, menjadikannya sukar untuk mengetahui dengan tepat jika sesuatu kenderaan itu berada pada kelajuan yang ditetapkan.

Tahun lepas, Ketua Majlis Polis Negara dalam keselamatan jalan raya, Anthony Bangham, menyeru agar toleransi 10 peratus kelajuan itu dimansuhkan. Beliau mendakwa ia dapat meningkatkan kesedaran kepada pemandu agar lebih berhati-hati. Bangham juga merupakan Ketua Polis di West Mercia di mana perbicaraan Keedwell berlangsung.

Jurucakap Polis West Mercia berkata, semua kamera had laju mereka diselenggara dengan kerap dan diluluskan Kementerian Dalam Negeri. Kes Keedwell ini diuruskan oleh mahkamah dan selepas mendengar semua bukti dan hujah, defendan didapati bersalah.

Sekiranya Keedwell mengaku bersalah dan membayar denda dari awal, ia mungkin akan menyelamatkan masa, wang dan maruah dirinya sekali gus.

1. Habis ratusan ribu hanya kerana satu saman had laju

2. Lelaki gunakan semua wang simpanan untuk melawan kes saman kenderaan

3. Guna tabung amanah anak-anak untuk lawan kes saman had laju di mahkamah


Kisah Palsu Malaikat Harut dan Marut Yang Lemas Digoda Nafsu

Pada zaman Nabi Idris as., malaikat di langit dikatakan bertanya pada Allah swt. tentang kemungkaran yang dilakukan oleh kaum Nabi Idris as dan mengapa Allah swt. terus membiarkannya berlaku.

Untuk menjawab pertanyaan malaikat, Allah swt. meminta agar barisan malaikat memilih dua malaikat yang dirasakan terbaik untuk dikurniakan nafsu syahwat seterusnya dihantar ke bumi menjalani hidup seperti manusia, agar dua malaikat itu dapat menunjukkan kepada kaum Nabi Idris as. hukum-hakam Allah swt. yang sebenar dan telah mereka lupakan.

Malaikat Harut dan Marut dipilih daripada kalangan malaikat untuk diberikan tanggungjawab besar itu. Selain itu, mereka juga diberikan lima perintah serta larangan Allah swt., semasa mereka turun ke bumi; jangan berzina, jangan minum arak, jangan membunuh, jangan tidak berlaku adil dan jangan sama sekali menyekutukan Allah swt.

Untuk beberapa tempoh kedua-dua malaikat menjelmakan diri mereka sebagai manusia mula duduk di kalangan umat manusia ketika itu menjalankan tanggungjawab mereka, sebagai makhluk yang taat pada perintah Allah.

Malangnya, jadual seharian mereka menemukan mereka dengan seorang wanita cantik bernama Zahrah (az-Zahra dalam beberapa rujukan lain). Mempunyai nafsu - kedua-duanya jatuh cinta dengan Zahrah, walaupun mereka tahu dia isteri orang. Zahrah yang sedar akan perasaan yang dipendamkan kedua-duanya terhadap dirinya mengenakan syarat-syarat pada Harut dan Marut untuk mengahwininya.

Dua syarat utamanya mudah - Harut dan Marut mesti masuk ke agama perempuan tersebut dan yang kedua, Harut dan Marut perlu membawa Zahrah naik ke langit. Dibuai nafsu, Harut dan Marut pada mulanya gentar untuk memenuhi permintaan Zahrah; diminta mensyirikkan Allah. Mereka berdua berbincang sesama dan masih kuat enggan melakukannya.

Zahrah kembali menggoda membawa bersamanya minuman arak yang memabukkan. Wanita itu memujuk Harut dan Marut untuk bersetuju dengan syaratnya. Akhirnya mereka berdua terpedaya lalu mula meneguk arak lazat yang disediakan Zahrah.

Sudah mabuk dan hilang kewarasan, Harut dan Marut lupa langsung lima pesanan Allah swt, melanggar larangan yang dikenakan pada mereka - bersetuju untuk meninggalkan Tuhan yang mereka sembah untuk menyembah apa yang disembah Zahrah.

Gembira Zahrah mendengar persetujuan itu dan merasakan dirinya jadi rebutan. Semakin lama nafsu mula menguasai mereka bertiga, apatah lagi Harut dan Marut merasakan apa yang mereka idamkan sudah ada di depan mereka - Zahrah berjanji akan merelakan apa saja asalkan mereka berdua tunduk padanya.

Berlakulah zina di antara mereka berdua dengan Zahrah, jadi sudah tiga larangan Allah swt. dilanggar tanpa kawalan diri lagi. Harut dan Marut yang asalnya Malaikat, mula lemas dalam godaan nafsu yang belum pernah mereka rasai sebelum itu.

Kelakuan sumbang Harut dan Marut beserta Zahrah malangnya disaksikan oleh seorang lelaki tua. Gementar takut rahsia mereka terbongkar, Harut dan Marut mengejar lelaki itu lalu membunuh lelaki malang yang hanya kebetulan lalu di situ.

Menyekutukan Allah, minum arak, berzina, membunuh pun sudah. Begitulah kuatnya kuasa nafsu yang menguasai diri dua Malaikat itu. Terus dikuasai nafsu, Harut dan Marut yang sudah tidak lagi dapat mengawal gelora jiwa dipujuk oleh Zahrah bersetuju untuk mengangkat Zahrah ke langit, memenuhi janji mereka kepada Zahrah.

Jadi mereka mengajarkan Zahrah ayat-ayat suci yang akan membolehkan diangkat diangkat. Tindakan itu dianggap Allah swt. sebagai satu tindakan melebihi batasan. Tiba mereka bertiga ke langit, Zahrah hilang entah ke mana tanpa kesan. Harut dan Marut mendapati sayap mereka dipotong dan kedua-duanya kembali dicampak ke bumi.

Terdamparlah kembali Harut dan Marut di wilayah Babylon, menyesali apa yang telah mereka lakukan yang sangat dahsyat kejelikannya - hanya kerana diberikan peluang  nikmat mempunyai nafsu yang belum pernah diberi pada mana-mana Malaikat sebelum mereka.

Mengetahui adanya seorang Rasul Allah di Babylon bernama Idris as, jadi Harut dan Marut pergi bertemu dengan Nabi Idris as. bagi memohon agar Idris akan mendoakan keampunan pada Allah swt. atas segala perbuatan keji mereka, membolehkan mereka kembali ke langit.

Nabi Idris as. mendengar kisah mereka dengan sabar, namun memohon agar Harut dan Marut kembali semula pada hari Jumaat berikutnya agar dapat diberikan ruang Baginda bermunajat dan memohon pertolongan Allah. Untuk beberapa kali mereka berdua datang dan pergi bertemu Nabi Idris as. setiap Jumaat, sehinggalah pada satu hari Jumaat, Nabi Idris as. memberitahu doanya sudah diterima.

Walaupun begitu - atas segala kesalahan yang mereka telah lakukan, Harut dan Marut tetap akan diazab. Berkat doa Nabi Idris as., Allah swt. menawarkan pilihan pada Harut dan Marut; sama ada mahu hidup selamat di dunia dan diazab di hari akhirat atau diazab di dunia sementara urusan diakhirat diserahkan sepenuhnya pada pengadilan Allah swt.

Kedua-dua berbincang sesama mereka. Harut mempunyai hujahnya, Marut mempunyai pendapatnya. Mereka risaukan tempoh waktu di akhirat yang panjang, merasakan waktu tu di dunia lebih pendek akan meringankan beban azab mereka. Kedua-duanya juga tetap takut dengan nasib yang bakal mereka terima sekiranya memilih di azab di akhirat kelak yang tidak diketahui hujung pangkalnya sedangkan dapat terselamat di dunia.

Setelah berbincang, Harut dan Marut memilih untuk diazabkan di dunia lalu mereka pun diseksa oleh Allah swt. Pendapat tentang bagaimana mereka diseksa mempunyai banyak pandangan berbeza tetapi satu persamaan antara semua pendapat tentang bentuk penyeksaan yang dikenakan ke atas mereka - sangat ngeri untuk kita membayangkannya.

Ada yang kata mereka digantung dan dibakar. Ada yang menyebutkan mereka digantung dengan rambut mereka dan banyak pendapat lain yang berbeza-beza.

Kisah Harut dan Marut selepas itu serta apa yang terjadi pada mereka memerlukan satu lagi tulisan panjang, jadi harapnya dapat kita bertemu lagi di lain masa. Begitulah kisah Harut dan Marut, dua Malaikat yang dianugerahkan hawa nafsu tetapi akhirnya lemas dalam godaan dunia.

Nota kaki : Banyak pendapat menyebut bahawa kisah ini datang daripada sumber yang gharib. Malahan ada pihak mendakwa asal-usul kisah ini datang daripada catatan-catatan dalam Israiliyat. Kami sertakan rujukan yang menyertakan tentang kisah yang kami ringkaskan ini di bawah.

Jika anda tidak boleh membuka pautan, boleh Google-kan pautan mengikut kata kunci di bawah. Kisah ini boleh dikatakan gharib atau lemah, diriwayatkan daripada satu sumber dengan sumber utamanya dikatakan berasal daripada kitab Talmud milik orang Yahudi. Mengapa kisah ini diperturunkan sehingga kini? Wallahuallam.


Maksud Sebenar Dan Siapa Pencipta Simbol "Devil's Horn"?

Sama ada anda peminat muzik keras atau tidak, anda pasti pernah melihat simbol "Devil's Horn" digayakan oleh pemuzik-pemuzik antarabangsa ketika membuat persembahan terutamanya dari genre Metal dan Rock.

Bukan sahaja Mat Metal dan Rockers, malah ramai juga pelakon atau ahli politik luar yang menggayakan simbol ini ketika bergambar. Namun, siapa sebenarnya yang memperkenalkan simbol Devil's Horn ini?

Dalam perdebatan sejarah muzik Metal, terdapat dua orang calon utama yang sering dikatakan sebagai pengasas atau pelopor simbol ini. Calon yang dimaksudkan ialah Gene Simmons (KISS) dan mendiang Ronnie James Dio (Rainbow, Black Sabbath dan Dio).

Kedua-dua mereka adalah orang lama dalam industri muzik Metal dan sering dilihat menggayakan simbol ini sama ada dalam persembahan mahupun ketika bergambar. Namun, siapakah yang lebih layak diangkat sebagai pelopor? Mari kita siasat.

Simmons mendakwa dalam autobiografinya yang diterbitkan pada 2002, Kiss and Make-up, dia adalah orang yang telah mencipta simbol Devil's Horn. Seorang penulis ruangan akhbar mingguan LA CityBeat, Steve Appleford, telah menjalankan siasatan pada 2004 kepada persoalan ini.

Setelah Appleford menemuramah begitu ramai pemuzik-pemuzik Metal, dia menyimpulkan bahawa Simmons bukanlah pelopor kepada simbol terkenal ini. Sebaliknya, ramai pemuzik Metal mengatakan pelopor kepada simbol ini ialah penyanyi legenda, Ronnie James Dio atau lebih dikenali sebagai Dio.

Ronnie James Dio atau nama sebenarnya Ronald James Padavona adalah seorang penyanyi, penulis lirik dan komposer Heavy Metal Amerika. Sepanjang kariernya, Dio menyertai pelbagai kugiran seperti Elf, Rainbow, Black Sabbath, Heaven & Hell dan Dio(kumpulan yang dinamakan sempena namanya sendiri). Penyanyi yang lahir pada tahun 1942 ini telah meninggal dunia pada tahun 2010.

Bagaimanakah Ronnie James Dio 'mengasaskan' simbol ini? Tommy Aldich, pemain dram legenda yang pernah beraksi bersama Dio pernah bertanyakan sendiri dari mana sebenarnya penyanyi itu mendapat idea untuk menggayakan simbol Devil's Horn ini.

Dio memberitahu, dia sebenarnya mengetahui simbol ini daripada neneknya yang berasal dari Itali. Dio mendakwa neneknya itu menggunakan isyarat yang dipanggil sebagai 'evil eye' ini untuk menghalau kejahatan dan orang yang berniat tidak baik atau untuk mengenakan 'evil eye' kepada orang lain (seperti kutukan atau sumpahan).

Dio mula menggunakan simbol Devil's Horn ini ketika melakukan konsert jelajah pertama bersama kumpulan Black Sabbath sebagai penyanyi baru menggantikan Ozzy Osbourne yang dibuang pada 1979.

Ketika itu Dio mahu mencipta isyarat tangan untuk berkomunikasi dengan peminat kerana sebelum ini, Ozzy Osbourne terkenal dengan simbol "Peace" yang sering digunakannya ketika membuat persembahan. Dio memilih untuk menggunakan simbol yang sering digunakan neneknya.

Dio memberitahu dalam satu temubual pada 2001, dia bukanlah orang pertama yang melakukan isyarat Devil's Horn itu. Dakwaan dia adalah pelopor simbol itu seumpama mengatakan bahawa dia mencipta roda. Sebenarnya, dia hanya mempopularkan sahaja dan sering menggunakan simbol itu sehingga menjadi trademark.

Pada pertengahan 2017, Gene Simmons pernah cuba untuk mendaftarkan simbol itu sebagai trademark (tanda dagangan) miliknya tetapi melupakan hasratnya itu setelah dua minggu memfailkannya. Isteri mendiang Dio, Wendy, mengatakan, perkara itu tidak masuk akal kerana simbol itu adalah hak orang ramai dan tidak sepatutnya didaftarkan sebagai trademark orang tertentu.

Seperti yang didakwanya sendiri, Dio hanyalah orang yang mempopularkan simbol Devil's Horn dan begitu sinonim dengannya tetapi dia bukanlah yang pertama menggunakannya.

Pada tahun 1969, kugiran Coven dari UK telah menggunakan simbol ini pada kulit album mereka "Witchcraft Destroys Minds And Reaps Souls". Ia merupakan kali pertama simbol itu digunakan dalam muzik Rock. Simbol ini dipercayai diambil daripada isyarat hippie yang bermaksud keamanan. Malah, John Lennon dari The Beatles juga pernah menggayakan simbol ini.

Sebenarnya, banyak budaya yang mempunyai kaitan dengan simbol Devil's Horn ini. Gambaran paling awal tentang isyarat Devil's Horn ini sebenarnya wujud dalam lukisan Yunani purba lagi. Simbol itu kemudian diturunkan dalam budaya Rom dan sejak itu ia wujud dalam budaya Itali moden.

Nama sebenar Devil's Horn yang digunakan di Lembaran Mediterranean ialah "Corna". Dalam budaya Itali, ia mempunyai beberapa makna dan boleh digunakan dalam beberapa cara. Simbol ini juga digunakan dalam agama Buddha dan digelar sebagai Karana mudrā.

Ada beberapa cara berbeza dalam menggayakan simbol Devil's Horn ini. Ada cara membiarkan ibu jari terbuka, ibu jari di atas jari tengah dan jari manis serta beberapa cara lain lagi.

Bagi ahli konspirasi teori pula, pelbagai jenis simbol Devil's Horn ini adalah melambangkan pemujaan syaitan dan sering digunakan oleh ahli-ahli Illuminati, Freemason, Satanisma dan ajaran-ajaran sesat lain.


Kisah Wanita Pertama Berjihad di Medan Perang - Safiyyah Binti Abdul Muttalib

Sejak Nabi Muhammad S.A.W diutuskan untuk menyebarkan ajaran Islam, lahirnya ramai pejuang dan pahlawan-pahlawan yang sanggup mengorbankan diri mereka demi mempertahankan kesucian agama.

Antara pejuang-pejuang Islam yang terkenal ialah seperti Saidina Hamzah bin Abdul Muttalib, Khalid al-Walid, Salahuddin Ayyubi, Sa'ad bin Abi Waqqas, Abu Ubaidah bin al-Jarrah dan ramai lagi.

Namun, tidak ramai yang tahu mengenai kisah pahlawan wanita dalam Islam. Kali ini, iluminasi.com ingin kongsikan bersama anda tentang kisah seorang pahlawan wanita yang hebat dalam sejarah Islam.

Beliau merupakan orang yang sangat digeruni di kalangan pahlawan-pahlawan lain dan merupakan Muslimah pertama yang menghunuskan senjata di medan jihad. Beliau juga seorang alim yang sangat tekun beribadah.

Selain itu, wanita ini juga telah melahirkan seorang pahlawan besar yang merupakan pahlawan pertama angkatan tentera berkuda kaum Muslimin. Wanita yang dimaksudkan ini ialah Safiyyah binti Abdul Muttalib.

Sebenarnya, terdapat dua orang wanita bernama Saffiyah yang dekat dengan Nabi Muhammad S.A.W. Yang pertama ialah Safiiyyah binti Abdul Muttalib, ibu saudara kepada Nabi S.A.W. Manakala yang kedua ialah Safiyyah binti Huyyay, salah seorang isteri Nabi S.A.W dari keturunan Yahudi.

Safiyyah binti Abdul Muttalib adalah saudara seibu sebapa dengan "Singa Allah" iaitu Saidina Hamzah bin Abdul Muttalib. Saffiyah dilahirkan pada tahun 569 Masihi, setahun lebih tua daripada Saidina Hamzah melalui isteri keempat Abdul Muttalib iaitu Haalah binti Wahab. Ibu kepada Safiyyah merupakan kakak kepada ibu Nabi S.A.W, Aminah binti Wahab.

Suami pertama Safiyyah ialah Harith bin Harb iaitu saudara kepada Abu Sufyan bin Harb (tokoh Quraisy dan musuh utama Rasulullah S.A.W yang kemudian memeluk Islam. Isterinya Hindun binti Qutaibah yang membedah dada Saidina Hamzah dalam Perang Uhud).

Setelah Harith bin Harb meninggal dunia, Safiyyah berkahwin kali kedua dengan Al-Awwam bin Khuwaylid. Al-Awwam merupakan abang kepada Ummul Mukminin (Ibu orang mukmin) iaitu Khadijah binti Khuwaylid, isteri pertama Nabi Muhammad S.A.W.

Melalui perkahwinan kedua ini Safiyyah dikurniakan tiga orang anak iaitu Al-Zubair, Al-Sa'ib dan Abdul Kaaba. Saidina Zubair bin al-Awwam adalah seorang sahabat Nabi S.A.W dan ahlul bait yang sangat terkenal sebagai seorang pahlawan yang hebat di medan perang.

Al-Awwam meninggal dunia ketika anak-anaknya masih kecil lagi. Sejak itu, Safiyyah membesarkan sendiri ketiga-tiga orang anaknya itu.

Safiyyah adalah seorang ibu yang tegas terhadap anak-anaknya. Beliau mempersiapkan Al-Zubair dengan kemahiran berkuda dan bersenjata. Apabila anaknya malas, Safiyyah akan memukul anaknya itu.

Beliau pernah ditegur kerana mendidik anaknya dengan keras. Namun, beliau menjawab teguran itu bahawa dia berbuat demikian supaya anaknya itu lebih bersedia dan kental di medan perang.

Safiyyah telah memeluk Islam dan berbaiah sejak awal lagi ketika Nabi Muhammad S.A.W. masih berdakwah kepada ahli keluarganya sahaja. Anaknya, Al-Zubair juga turut menyertai ibunya dan merupakan antara lima lelaki terawal yang memeluk Islam.

Al-Zubair dan ibunya sering diseksa oleh Kaum Quraisy di Mekah kerana menerima ajaran Nabi Muhammad S.A.W tetapi tidak sedikitpun goyah pegangan dan kepercayaan mereka terhadap Islam.

Tatkala Baginda S.A.W diizinkan Allah S.W.T untuk berhijrah ke Kota Madinah, Saffiyah dan anaknya itu meninggalkan rumah dan harta mereka untuk menyertai kumpulan pertama yang mengikuti Nabi S.A.W pada tahun 622 Masihi.

Ketika tercetusnya Perang Uhud pada tahun 625 Masihi, Safiyyah yang berumur 56 tahun ketika itu tetap tidak melepaskan peluang untuk menyertai Rasulullah S.A.W di medan jihad. Safiyyah, Al-Zubair dan kaum Muslimin yang lain bergegas ke Bukit Uhud dengan tugasan masing-masing.

Safiyyah menyediakan air, membalut luka tentera Muslimin serta membaiki panah-panah yang patah. Apabila perperangan semakin sengit dan orang lain mula terpisah dari Rasulullah S.A.W, Safiyyah terus mengeluarkan pedangnya dan turut serta membantu anak saudaranya itu di kancah perperangan.

Bahkan, Safiyyah dikatakan wanita Muslimin pertama yang menghunuskan senjata di medan jihad dan wanita Muslimin pertama membunuh kaum Musyrikin. Ketika itu juga, Al-Zubair telah mengalahkan pembawa bendera kaum Musyrikin yang tidak berani ditentang tentera Muslimin yang lain. Menurut Riwayat Bukhari dan Muslim , Rasulullah bersabda:

Dalam Perang Uhud, bapa saudara Rasulullah S.A.W iaitu Saidina Hamzah bin Abdul Muttalib telah syahid. Rasulullah S.A.W telah menyuruh Al-Zubair membawa ibunya pulang supaya tidak melihat apa yang berlaku kepada adiknya Hamzah.

Apabila Al-Zubair memberitahu ibunya apa yang disampaikan Rasulullah S.A.W, Safiyyah dengan tabah menerima sepenuhnya apa yang berlaku. Dia bangga adiknya berjuang di jalan Allah S.W.T dan gugur mempertahankan Nabi S.A.W.

Al-Zubair kembali semula kepada Rasulullah S.A.W untuk menyampaikan kata-kata ibunya. Rasulullah S.A.W membenarkan Safiyyah datang melihat mayat Hamzah R.A sebelum mengebumikan Singa Allah itu.

Safiyyah juga telah menyertai Perang Khandaq pada tahun 627 Masihi. Dia ditugaskan untuk menjaga sebuah kubu di Fari' yang diketuai oleh Hassan bin Thabit. Beliau berjaya membunuh seorang peninjau Yahudi dari Bani Quraizah kerana takut peninjau itu mengetahui kedudukan mereka dan memanggil orang-orang Yahudi yang lain ketika Nabi S.A.W sedang sibuk berperang di hadapan.

Safiyyah juga adalah antara wanita yang pergi ke Khaibar sebagai pembantu Perang Khaibar pada tahun 629 Masihi. Beliau menyaksikan sendiri anaknya Al-Zubair mengalahkan seorang pahlawan Yahudi bernama Yasir. Semasa pengagihan rampasan Perang Khaibar, Safiyya diberikan 40 wasaq (sejenis sukatan) gandum dan kurma.

Safiyyah binti Abdul Muttalib meninggal dunia ketika berusia 70 tahun lebih semasa pemerintahan Saidina Umar R.A (634-644 Masihi) dan dikebumikan di Perkuburan Baqi di Madinah.

Jelas sekali, sifat keberanian Safiyyah ini turut mengalir dalam darah anaknya, al-Zubair bin al-Awwam, sehingga menjadi pahlawan yang handal dan disegani musuh.

3. Wanita Islam pertama membunuh kaum musyrikin di medan perang


15 Penyanyi Popular yang Diharamkan Di Negara Lain

Penyanyi popular antarabangsa biasanya akan menjelajah untuk membuat persembahan di seluruh dunia. Akan tetapi, ini tidak bermakna mereka bebas untuk membuat persembahan di mana-mana negara sahaja tanpa perlu melalui proses penapisan.

Kerajaan sesebuah negara itu boleh menyekat seseorang artis popular memasuki negara mereka atas pelbagai sebab. Berikut adalah senarai beberapa penyanyi popular bertaraf dunia yang diharamkan membuat persembahan di negara-negara lain.

Penyanyi dan penulis lagu legenda ini pernah diharamkan membuat dua konsert di Beijing dan Shanghai, China, pada 2010. Ini kerana dia pernah menghasilkan lagu tentang protes sosial dan revolusi.

Akibat pengharaman itu, Bob turut membatalkan konsert lain dalam jelajahnya di Asia termasuk di Taiwan, Korea Selatan dan Hong Kong. Namun, pada tahun berikutnya dia dibenarkan membuat persembahan di China tetapi perlu menghantar senarai lagu yang akan dipersembahkannya terlebih dahulu.

Ketika menyanyikan lagunya 'Declare Independence' pada konsert di Shanghai, penyanyi Iceland ini telah menjerit "Bebaskan Tibet!" dan "Naikkan bendera anda" kepada penonton.

Kementerian Kebudayaan China telah mengkritik perbuatan Bjork dan mengharamkan penyanyi itu untuk kembali ke China. Bjork dianggap telah mengancam kedaulatan negara, mengguris perasaan rakyat dan tidak profesional sebagai seorang artis.

Penyanyi yang diberi julukan "Ratu Pop" ini telah dilarang memasuki Mesir pada tahun 2004. Ahli-ahli parlimen Mesir meminta agar Madonna tidak dibenarkan masuk kerana pernah melawat Israel dan seorang penyokong kuat Kabbalah (kepercayaan mistik Yahudi).

Bukan sahaja tidak dibenarkan membuat persembahan di sana, malah Madonna juga tidak dibenarkan melawat atau mengembara ke Mesir. Selain itu, dia juga pernah diharamkan membuat persembahan di Itali pada 1990, Rusia dan Malawi pada 2013.

Rapper legenda ini telah beberapa kali dilarang melakukan persembahan di luar negara. Pada 2006, Snoop Dogg dan rombongannya ditangkap di Lapangan Terbang Heathrow di London selepas mereka membuat kacau di kedai bebas cukai. Mereka dipenjarakan satu malam, menyebabkan Snoop terlepas konsert pada keesokan harinya di Johannesburg, Afrika Selatan.

Kementerian Dalam Negeri telah menafikan kemasukan Snoop Dogg ke UK selama beberapa tahun sehingga 2010. Selain itu, dia juga pernah diharamkan memasuki Australia pada tahun 2007 kerana rekod jenayah lampau. Pada 2012, Snoop Dogg didapati memiliki ganja ketika cuba masuk ke Norway, menyebabkan dia diharamkan di negara itu selama dua tahun.

Israel telah mengharamkan The Beatles pada 1964 dengan alasan kumpulan muzik itu mempunyai pengaruh negatif terhadap belia di negara itu dengan menyebabkan histeria dan gangguan besar-besaran.

The Beatles juga pernah diharamkan di Filipina pada 1966 dan hampir diserang peminat di sana kerana menolak jemputan untuk bersarapan bersama Wanita Pertama FIlipina, Imelda Marcos.

Penyanyi legenda Elton John telah diharamkan dari mengadakan konsert di Mesir kerana dia adalah seorang homoseksual yang menyokong gerakan LGBT secara lantang dan terbuka. Selain itu, Elton juga seorang anti agama dan pernah membuat kenyataan biadab mengatakan bahawa Nabi Isa atau Jesus adalah homoseksual.

Dia mempunyai sebab yang jelas mengapa diharamkan di negara majoriti penganut agama Islam itu. Bahkan, Kesatuan Pemuzik Mesir juga telah bekerjasama dengan pihak berkuasa untuk menghalang kemasukan Elton John.

Penyanyi dan kumpulannya itu telah diharamkan memasuki China selepas mereka menggunakan imej Dalai Lama sebagai latar belakang ketika melakukan persembahan di Taiwan. Perkara itu turut menyebabkan persembahan mereka di Shanghai dibatalkan. Selain itu, kumpulan lain seperti Maroon 5 juga telah diharamkan China kerana menunjukkan sokongan terhadap Dalai Lama.

Lady Gaga telah diharamkan di Indonesia pada tahun 2012 kerana sering berpakaian menjolok mata ketika melakukan persembahan dan dikhuatiri boleh meruntuhkan moral penduduk negara majoriti Muslim itu.

Lady Gaga turut diharamkan di Rusia kerana menyokong hak LGBT secara lantang dan di China kerana berjumpa dengan Dalai Lama yang dianggap sebagai pengganas. Dia juga telah menaikkan kemarahan penganut Katolik di Korea Selatan dan Filipina melalui lirik lagunya.

Beyonce pernah diharamkan untuk mengadakan konsert di Malaysia pada 2007. Ini kerana penyanyi itu sering memakai pakaian menjolok mata dan melakukan rutin tarian seksi yang dikira tidak bermoral.

Selain Beyonce, suaminya iaitu penyanyi rap Jay-Z juga diharamkan membuat persembahan di China kerana lirik lagunya yang mempromosi keganasan dan penuh kata-kata kesat.

Visa Selena Gomez telah dibatalkan oleh Rusia ketika dia ditetapkan untuk membuat persembahan di Istana Ais di St. Petersburg. Visanya dibatalkan kerana Selena menyokong hak asasi LGBT.

Penyanyi muda ini didakwa telah menyerang seorang jurugambar di Argentina dan dituduh tidak menghormati bendera negara itu semasa mengadakan konsert di sana. Dia diharamkan untuk memasuki negara itu semula selepas itu.

Kes penderaan Chris Brown terhadap bekas kekasihnya dan juga penyanyi Rihanna menyebabkan dia dilarang untuk memasuki UK sejak tahun 2011 dan Australia sejak tahun 2015.

Selepas diharamkan memasuki Australia, Brown memulakan kempen kesedaran keganasan domestik di Twitter dengan harapan pengharamannya akan ditarik semula. Namun, sehingga kini kedua-dua negara itu masih lagi kekal dengan keputusan mereka.

China telah mengharamkan Miley Cyrus ke negara itu kerana telah memuat naik satu gambar berbaur perkauman apabila membuat gaya "mata sepet" bersama rakan-rakannya. Dia kemudian memohon maaf dengan mengatakan hanya bergurau.

Kerajaan China juga mengharamkan sebarang siaran TV, filem atau penjualan barangan berkaitan Miley. Selain itu, Miley juga diharamkan di Republik Dominica pada 2014 kerana "melakukan perbuatan yang bertentangan dengan moral dan adat". Ia melanggar undang-undang negara itu.

Pada tahun 2005, Kanada mengharamkan rapper 50 Cent kerana rekod jenayah lampau dan lagu-lagunya yang mempromosi keganasan senjata api. Anggota parlimen Toronto, Dan McTeague, mengeluarkan kenyataan itu dengan menyatakan tiada orang di Kanada mahu mendengar mesej buruk yang ingin disampaikan rapper itu.

Dalam muzik video lagunya berjudul "Sexy Chick", terdapat satu babak di mana penyanyi itu mengadakan pesta kolam renang di depan sebuah patung Buddha. Perkara itu menyebabkan berlakunya protes dan membawa kepada pembatalan visa dan pengharaman Akon untuk ke Sri Lanka.

Sebenarnya ramai lagi penyanyi, pelakon dan selebriti popular yang diharamkan memasuki negara-negara tertentu atas pelbagai sebab. Walaupun mereka terkenal dan diminati ramai, ini tidak bermakna mereka boleh berbuat apa sahaja sewenang-wenangnya.

3. Selebriti yang tidak dibenarkan membuat pertunjukan di negara tertentu


5 Peristiwa Bersejarah Yang Menjadi Asas Industri Permainan Video

Teknologi sudah membawa permainan video ke satu tahap yang sangat tinggi, sehingga mampu menghasilkan grafik yang semakin mirip dengan dunia nyata, kesan bunyi keliling yang membolehkan arah di kesan hanya dengan telinga serta kualiti permainan yang semakin lama, semakin berkembang konsepnya.

Peminat videogame sejak mula pasti belum mampu membayangkan betapa luasnya teknologi permainan video berkembang, daripada grafik ringkas berbentuk piksel yang hanya mempunyai satu warna - sehinggakan pada zaman sekarang, kita sudah mempunyai sistem grafik yang mampu melakukan perkiraan bagaimana simulasi cahaya dihasilkan secara realistik, dengan bersahaja.

Setiap satu pasti ada permulaannya termasuklah judul-judul permainan videogame. Berikut adalah lima judul videogame yang pertama, dalam sejarah permainan video yang menjadi kegilaan jutaan individu di seluruh dunia.

Permainan video pertama di dunia dihasilkan pada tahun 1958, oleh seorang ahli fizik bernama William Higinbotham. Mendapat inspirasi daripada permainan tenis, Higinbotham menghasilkan permainan yang sangat popular di kalangan rakan sekerjanya, ketika itu di Brookhaven National Laboratory.

Perpustakaan tersebut kerap kali mengadakan acara yang dibuka kepada pelawat tetapi maklumlah, sebuah perpustakaan - apa sangatlah yang boleh dipamerkan. Melihat masalah itu, Higinbotham memikirkan cara untuk menghasilkan tarikan yang bersifat lebih interaktif.

Dengan menggunakan alat bernama osciliokop yang mampu menghasilkan lengkungan dalam bentuk visual, Higinbotham serta rakannya bernama Robert Dvorak, seorang jurutera mengubah suai mesin itu untuk membolehkan visualnya dikawal. Dengan paparan sebesar 5 inci yang hanya mempunyai satu warna - permainan itu yang dinamakan 'Tennis for Two' menjadi tarikan utama pameran. Ramai ke perpustakaan ketika itu.

Generasi pertama permainan video memang mempunyai idea yang sangat terhad, disebabkan kekangan teknologi yang ada ketika itu. Idea untuk mewujudkan televisyen yang interaktif sebenarnya sudah dimulakan pada tahun 1951 namun hanya pada tahun 1966, prototaip pertama televisyen yang mempunyai paparan mampu dikawal dihasilkan.

Daripada prototaip pertama sehinggalah prototaip ketujuh pada tahun 1969, barulah pasukan yang diketuai oleh Ralph Baer merasakan teknologi yang ada cukup baik untuk dijual secara komersial. Mereka membawa rekaan mereka kepada sebuah syarikat bernama Magnavox untuk dihasilkan. Magnavox bersetuju tetapi beberapa modifikasi dilakukan bagi membolehkan konsol itu dijual secara besar-besaran - dinamakan sebagai Magnavox Odyssey.

Odyssey mula dipasarkan pada tahun 1972, menerima pesanan lebih 50,000 unit pada harga $99 atau $50 sekiranya dibeli sekali dengan televisyen jenama Magnavox. Tidak diketahui dengan tepat berapa unit terjual, dianggarkan sekitar 100,000 ke 125,000 keseluruhannya. Penerimaan terhadap konsol itu rendah dipercayai berpunca daripada harganya yang agak mahal, pada ketika itu.

Tika generasi pertama konsol permainan video, kebanyakan perkakasan akan datang siap dengan perisian yang biasanya dibangunkan sendiri oleh pengeluar konsol dengan bantuan studio penerbitan. Bagaimanapun, trend ini mula berubah selepas tertubuhnya sebuah syarikat yang bernama Acitivision pada tahun 1979.

Wujud krisis di antara syarikat gergasi konsol permainan video ketika itu iaitu Atari dengan beberapa orang penerbit perisian yang digunakan, disebabkan oleh layanan Atari terhadap mereka yang dianggap sebagai pekerja tanpa diberikan hak perkongsian atau royalti ke atas mana-mana judul yang mereka bangunkan.

Selepas permintaan mereka ditolak, David Crane, Larry Kaplan, Alan Miller dan Bob Whitehead memilih untuk menubuhkan sendiri studio tanpa ada kaitan dengan mana-mana pengeluar konsol permainan video dengan nama Computer Arts Inc. secara sementara, sebelum memilih nama Activision iaitu gabungan Active dan Television sebagai nama mereka. Kini Activision masih aktif, kekal sebagai salah satu rumah studio terbesar dunia.

Sebelum wujudnya sistem grafik menggunakan bentuk-bentuk legap yang dinamakan sebagai 'poligon', penghasilan grafik dilakukan dengan menggunakan kaedah lukisan 2 dimensi atau hanya sekadar menggunakan bentuk geometri asas.

Grafik 3 dimensi mula menjadi popular selepas diperkenalkan kepada pengguna komputer sebelum Sony Playstation menjadikan grafik 3 dimensi satu norma dalam pembangunan permainan video. Bagaimanapun, pembangunan grafik 3 dimensi pertama dalam judul permainan video sebenarnya sudah bermula pada tahun 1978, dengan penerbitan sebuah judul bernama 'Maze Game' untuk sistem komputer Apple II.

Diterbitkan oleh sebuah syarikat bernama Muse Software, permainan ini dibangunkan oleh seorang pengaturcara bernama Silas Warner -'Maze Game' memaparkan grafik yang sangat ringkas sekiranya dibandingkan dengan apa yang ada sekarang, tetapi kemampuan menghasilkan perspektif seolah-olah kita sedang berdiri dalam ruangan maya, merupakan sesuatu yang sangat menakjubkan ketika itu.

Sebut saja permainan video zaman sekarang, semuanya pasti mempunyai fungsi untuk dimainkan atas talian. Kita bernasib baik dapat merasai faedah infrastruktur yang sangat canggih, berbeza dengan 30 atau 40 tahun lepas. Bagaimanapun, kekangan teknologi tidak menghalang dua orang rakan iaitu John Taylor dan Kelton Flinn daripada Universiti Virginia - membangunkan sebuah judul permainan yang dinamakan 'Dungeon of Kesmai' yang mampu dimainkan enam orang serentak pada tahun 1980.

Tidak puas dengan itu, mereka menubuhkan sebuah syarikat pada tahun pada tahun 1982, mengeluarkan versi judul pengembaraan mereka yang telah tambah baik, dinamakan sebagai 'Island of Kesmai'. Versi ini mampu menampung input daripada 100 orang pemain serentak.

Oleh kerana komunikasi mempunyai kos yang agak tinggi pada zaman tersebut, judul itu diberikan sahaja secara percuma tetapi pemain perlu membeli pek-pek data yang dijual supaya hubungan di antara pemain dengan pelayar (server) dapat dilakukan. Untuk bermain, seorang pemain perlu membelanjakan sekurang-kurangnya $6 sejam bagi membolehkan hubungan aktif.

Setiap arahan yang dikeluarkan pemain memerlukan masa 10 saat untuk diproses dan setiap satu arahan, akan menggunakan 1.75 sen dalam tempoh sejam sekiranya pemain bermain dengan konsisten.


5 Permainan Video Pertama Dalam Lima Genre Berbeza

Permainan video mempunyai banyak genre, dalam usaha penerbit untuk memenuhi permintaan peminat yang sudah pastilah berbeza-beza. Ada peminat yang mahu bermain hanya sekadar mengikuti jalan cerita dan ada juga yang bermain, untuk melampiaskan perasaan marahnya.

Setiap genre mempunyai format yang berbeza-beza, apatah lagi dalam zaman sekarang di mana genre-genre baru boleh tumbuh dengan sangat pantas - ibarat cendawan selepas hujan. Satu ketika dulu, genre permainan video tidaklah mempunyai variasi seperti sekarang, dengan kebanyakan penerbit memilih untuk kekal dengan satu saja genre yang digemari bagi mengelakkan kerugian atau kekurangan sambutan.

Tahukah anda kisah bagaimana judul pertama lima genre popular permainan video dimulakan? Berikut adalah lima judul membabitkan lima genre permainan video, yang menjadi asas kepada industri permainan video sekarang.

Genre perlumbaan kini semakin kompleks, dengan banyak penerbit berusaha menghasilkan simulasi kenderaan yang realistik supaya menarik apabila digabungkan dengan peranti-peranti seperti stereng dan pedal elektronik.

Judul pertama dalam dunia yang memaparkan genre perlumbaan adalah sebuah permainan hitam putih untuk mesin arked Atari, dinamakan sebagai Gran Trak 10 terbit pada tahun 1974. Walaupun sangat primitif, sekiranya kita rujuk ilustrasi kotak judul tersebut; digambarkan pemain sedang bermain siap dengan baju lumba dan topi keledar!

Mesinnya mempunyai stereng bersaiz sebenar dengan replika gear serta pedal minyak dipasang, bagi menghasilkan simulasi memandu seakan-akan realiti. Walaupun demikian, ekoran kosnya yang sangat tinggi - 'Gran Trak 10' menjadi punca utama kenapa pengeluarnya mengalami kerugian yang cukup besar.

Dikeluarkan pada tahun 1976 oleh syarikat Jepun, Sega - judul ini tidak berjaya mempopularkan genre pertarungan ke seluruh dunia tetapi memperkenalkan kepada industri format terawal bagaimana sesebuah judul pertarungan patut diwujudkan.

Pemain akan bermain dengan memakai sarung tangan tinju yang ada disediakan di mesin kabinet arked, dengan setiap pemain hanya akan menggunakan satu sahaja sarung. Sarung tinju akan digerakkan ke atas atau ke bawah untuk menghasilkan tumbukan.

Versi asal tahun 1976 dianggap sebagai salah satu versi yang sudah pupus, kerana tidak lagi ditemui mana-mana mesin yang masih beroperasi jadi apa yang kita tahu tentang judul ini, hanyalah rekod, catatan serta sebuah mesin yang telah rosak ditemui pada tahun 2018 di Jepun.

Genre yang sangat popular di seluruh dunia kerana membolehkan pemain benar-benar melalui sendiri apa yang disaksikan oleh 'watak maya' mereka, genre tembak menembak 'first person shooter' atau FPS dimulakan oleh pengaturcara legenda John Carmack dan pasukannya, mengeluarkan judul 'Catacomb 3-D.'

Walau demikian, genre ini mula popular selepas Carmack menerbitkan satu lagi judul yang diberikan nama 'Wolfenstein 3-D' yang mengambil idea asas daripada pembangunan 'Catacomb 3-D', tetapi dimasukkan elemen-elemen unik yang belum ada ketika itu.

Dengan mengambil sejarah daripada pengaruh tentera Nazi, makhluk mutan dan teknologi siber-manusia, 'Wolfenstein 3-D' meletup lalu mempopularkan apa yang dinamakan sebagai 'FPS' ke seluruh dunia. (Who Made That First-Person-Shooter Game?)

Sebelum kita tiba pada pelbagai genre yang ada sekarang, genre permainan video nombor 1 di dunia sekitar 20 ke 30 tahun lepas, adalah genre 'platformer' yang membolehkan sesuatu watak dikawal untuk melompat halangan yang ada.

Banyak pihak berpendapat 'Donkey Kong' yang menjadikan watak popular Mario sebagai 'platformer' pertama dunia, judul sebenar yang layak disebutkan sebagai pengasas kepada genre ini adalah sebuah perisian bernama 'Space Panic,' yang sangat mirip dengan 'Donkey Kong.' Walau demikian, 'Space Panic' tidak membolehkan watak pemain melompat, satu syarat utama yang perlu dipenuhi genre ini. Oleh kerana tiada kemampuan melompat, pemain perlu menggunakan tangga untuk naik ke atas.

Setahun berikutnya, pada tahun 1981 - Nintendo dari Jepun menerbitkan judul 'Donkey Kong' yang menjadikan lompatan sebagai mekanisme utama permainan, dengan butang khas diletakkan hanya untuk pemain melompat. 'Donkey Kong' memperkenalkan konsep mengelak halangan, mengatasi jurang dan mendapatkan peralatan yang akhirnya ditiru penerbit lain - lalu terhasillah genre 'platform' yang popular sehingga ke hari ini.

Genre seram pada ketika ini didominasi oleh beberapa judul, dengan nama Resident Evil, Doom serta Silent Hill menjadi sebutan ramai. Beberapa judul lain yang pernah meletup seperti Alone in the Dark juga kerap kali diingati sebagai antara judul terbaik dalam genre seram.

Genre yang menakutkan ini dimulakan pada tahun 1972, dengan pengeluaran konsol Magnavox Odyssey yang turut sama disertakan dengan satu judul bertajuk 'Haunted House.' Bagaimanapun, judul ini langsung tidak menyeramkan kerana grafiknya terlalu primitif dan watak juga hanya dipaparkan dalam bentuk titik-titik berbeza.

Pada tahun 1981, seorang pelajar di Jepun bernama Akira Takiguchi diberikan kontrak untuk membangunkan sebuah perisian permainan video bergenre seram untuk sistem komputer Commodore PET 2001 dan NEC PC-6001. Mengambil inspirasi daripada filem Alien yang pada ketika itu, menjadi fenomena - Takiguchi menghasilkan 'AX-2 Uchuu Yusousen Nostromo.'

Dalam judul itu, pemain perlu melepaskan diri daripada sebuah pesawat angkasa yang telah dinaiki makhluk asing. Sepanjang masa, makhluk asing tersebut tidak kelihatan - kecuali apabila pemain sudah berada berdekatan dengannya. Hihihi. Seram...


Kisah Raja Libya yang Digulingkan Muammar Gaddafi

Peta Libya moden yang kita kenali hari ini tidak terbentuk sepenuhnya sehingga pertengahan abad ke-20. Tanah di negara ini menjadi perebutan tiga penjuru oleh empayar Uthmaniyyah, Itali dan British.

Asalnya, Libya merangkumi tiga wilayah purba iaitu Cyrenaica (timur), Tripolitania (barat) dan Fezzan (selatan). Wilayah Cyrenaica dikuasai oleh empayar Uthmaniyyah dan di sinilah, seorang warga Algeria iaitu Muhammad ibn Ali Senussi telah mengasaskan gerakan Muslim Sufi Senussi pada penghujung abad ke-18.

Muhammad menubuhkan gerakan itu kerana dia melihat pemikiran dan kerohanian umat Islam pada masa itu semakin lemah. Dia telah membangunkan sebanyak 330 pusat pengajian agama dan sebuah perkampungan berhampiran Mesir bernama Jaghbub yang menjadi pusat baru gerakannya.

Di Jaghbub jugalah di mana cucunya, Muhammad Idris bin Muhammad al-Mahdi as-Senussi, dilahirkan. Dia dilahirkan pada 12 Mac 1889 dan dianggap sebagai salah seorang yang istimewa dalam masyarakat.

Idris kemudian mengambil alih kepimpinan Senussi selepas sepupunya yang merupakan Pemerintah Tertinggi melepaskan jawatan itu. Dia kemudian membentuk hubungan dengan British bagi menangani serangan dari Itali.

Melalui hubungan itu dia berjaya membuat rundingan dengan pihak Itali pada Julai 1916. Mereka kemudian menandatangani rundingan damai di mana Itali mengiktiraf gerakan Senussi sebagai kuasa pemerintah Cyrenaica. Ketika itu Idris dilantik menjadi ketua pemerintah wilayah itu.

Berikutan kematian pemimpin wilayah Tripolitania, Ramadan al-Suwayhili, pada tahun 1920, Idris telah menggunakan kuasa ketenteraannya untuk menguasai wilayah itu. Walaupun penyatuan dua wilayah itu ditentang oleh Itali, Idris tetap meneruskan hasratnya.

Pada November 1920, ketua-ketua puak di kedua-dua wilayah itu telah berjumpa di Gharyan untuk menamatkan keganasan yang berlaku. Mereka telah bersetuju untuk menjadikan Idris sebagai pemimpin dan mengembalikan kestabilan di Tripolitania. Keadaan ini membuatkan hubungan Senussi dan Itali semakin merosot.

Pada penghujung 1922, Idris telah melarikan diri ke Mesir kerana khuatir pergerakan Senussi akan menerima tindak balas ketenteraan Itali yang ketika itu dipimpin oleh Benito Mussolini. Sejurus selepas itu, Itali melancarkan gerakan untuk menakluk semua wilayah di Libya.

Apabila tercetusnya Perang Dunia Kedua pada 1939, Idris telah menyokong British yang ketika itu berperang dengan Itali. Dia berharap agar dapat menamatkan penjajahan Itali di Libya.

Setelah kekalahan Itali pada Perang Dunia Kedua, Libya diletakkan di bawah penguasaan ketenteraan British dan Perancis. Mereka memerintah wilayah-wilayah itu sehingga 1949. Ketika itu, pergolakan menuntut kemerdekaan Libya semakin memuncak.

Perhimpunan Bangsa-Bangsa Bersatu juga meluluskan resolusi bahawa kemerdekaan harus diberikan sepenuhnya kepada Libya pada tahun 1952. Pada tahun 1951, Idris telah kembali ke Cyrenaica dari Mesir dan diisytiharkan sebagai Raja United Kingdom of Libya. Dia menjadikan Benghazi sebagai ibu negeri.

Ketika itu Libya adalah negara miskin yang musnah akibat perperangan. Ini memaksa Idris untuk membuat pakatan dengan Barat. Dia  membenarkan penubuhan pangkalan tentera Amerika dan British di negara itu sebagai balasan untuk pembiayaan pembangunan Libya.

Raja Idris berjaya menyatukan ketiga-tiga wilayah utama di Libya sebagai sebuah negara. Sebagai seorang muslim yang alim, Raja Idris tidak membenarkan wajahnya diletakkan pada mata wang Libya dan tidak mahukan apa-apa sekalipun dinamakan sempena namanya kecuali Lapangan Terbang Idris di Tripoli.

Penemuan minyak pada tahun 1959 membuatkan Libya berkembang dengan lebih pesat lagi. Amerika Syarikat telah membantu dengan menyalurkan sumbangan bernilai USD 100 juta dan memainkan peranan penting dalam perkembangan industri minyak di Libya. Seperti biasa, Amerika mengharapkan sesuatu daripada bantuan ini.

Libya yang semakin kaya dengan hasil minyak itu mula dicemari dengan rasuah dan korupsi. Raja Idris mengutuk sekeras-kerasnya perkara itu dengan mengatakan ia dapat menghancurkan Libya dan memberi nama buruk negara itu di mata dunia.

Pada 1963, Raja Idris telah memansuhkan sistem pemerintahan persekutuan. Dengan itu dia dapat mengukuhkan ekonomi dan pemerintahan negara pada satu pemerintahan pusat sahaja. Semua cukai dan keuntungan hasil minyak akan terus masuk kepada kerajaan pusat.

Namun, perubahan ini tidak begitu disambut baik oleh daerah-daerah di Libya kerana kuasa pemimpin tempatan semakin berkurangan. Ketika ini, kesihatan Raja Idris mulai merosot. Dia perlahan-lahan berundur dari pentadbiran negara dan kehidupan awam. Anak saudaranya mula menjalankan tugas memerintah bagi pihaknya.

Raja Idris dikatakan telah menggunakan hasil minyak untuk mengukuhkan kedudukan keluarganya dan puak sekutunya yang menyokong pemerintahan beraja sahaja. Dia dikatakan tidak menunjukkan minat yang bersungguh-sungguh dalam memerintah ketiga-tiga wilayah sebagai satu komuniti politik yang bersatu.

Muammar Gaddafi melambai tangan selepas berjaya dalam rampasan kuasa Libya

Sokongan terhadap Raja Idris dilihat semakin berkurangan di wilayah Tripolitania dan Fezzan. Pada 1 September 1969 ketika Raja Idris berada di Turki untuk mendapatkan rawatan perubatan, satu cubaan rampasan kuasa telah dilakukan oleh pegawai-pegawai tentera yang diketuai oleh Muammar Gaddafi.

Rampasan kuasa itu berjaya, menyebabkan pemerintahan beraja dihapuskan. Dari Turki, Raja Idris melarikan ke Greece sebelum menjadi pelarian di Mesir. Dia kekal di Mesir sehingga meninggal dunia pada tahun 1983 ketika berusia 94 tahun.


Keunikan Partikel Salji dan Fenomenanya Sebagai Bukti Keagungan Tuhan

Kita di Malaysia mungkin merasa cemburu melihat masyarakat negara lain bermain salji, tatkala tibanya musim sejuk. Apatah lagi dengan lambakan perkongsian di media sosial menunjukkan keseronokan bermain salji, pasti ada antara kita yang geram nak merasainya sendiri.

Walau apa pun perasaan anda melihat salji gugur mencecah bumi, fenomena sejuk sehingga mampu menurunkan salji adalah sesuatu yang sebenarnya sangat luar biasa. Ini kerana setiap satu partikel salji, sebenarnya mempunyai banyak rahsia yang pada zahirnya kita tak nampak.

Salji memang merupakan salah satu ciptaan yang paling unik wujud dalam alam semesta dan berikut adalah rahsia kenapa salji seunik yang kami dakwa.

Ya. Bagaimanapun, sangat perlu untuk diperjelaskan di sini bahawa ais dan salji dibentuk daripada kaedah yang berbeza walaupun kedua-duanya merupakan 'air yang dibekukan.'

Ais adalah air dalam bentuk keras, tak kiralah bagaimana saja kaedah ais itu terbentuk. Salji juga merupakan air dalam bentuk keras. Apa yang membezakan kedua-duanya adalah jumlah udara yang terkandung dalam molekul yang dimampatkan.

Salji mempunyai ruangan udara yang lebih banyak, menyebabkan bentuknya lebih ringan dan kurang padat sementara ais pula terbentuk apabila udara yang ada dinyahkan, sebelum kesemua molekul air beku membeku - mengakibatkan bongkahan ais terbentuk.

Bagi rakyat Malaysia seperti penulis yang tak pernah merasai salji secara semulajadi, pengalaman paling dekat kita dengan sesuatu yang menghampiri salji adalah ais kisar - tetapi ais kisar bukan salji. Tak sama cara pembentukannya.

Oleh sebab itu, walaupun kedua-duanya terbentuk pada takat beku yang sama iaitu 0 darjah celcius, ais akan dirasakan lebih sejuk kerana ais mempunyai bentuk tiada udara di dalamnya.

Salji akan dirasakan lebih 'panas' kerana salji mempunyai ruangan udara yang lebih besar, membolehkan haba mengalir di antaranya dengan lebih baik. Atas sebab itulah, cubaan untuk menghasilkan rumah bersalji yang ada di negara kita jarang sekali dapat menghasilkan suasana sebenar duduk dalam keadaan bersalji - lebih kepada rasa seperti duduk dalam peti ais gergasi.

Untuk udara membentuk salji secara semulajadi, suhu mesti turun di bawah paras 2 °C sehingga 0 °C. Sesuatu kepingan salji terbentuk apabila gerakan udara menyebabkan partikel-partikel ais kecil bergabung dan apabila sudah menjadi berat, akan mula jatuh ke bumi. Kebiasaannya, untuk membentuk satu kepingan salji sebesar 1 ke 2 cm, beratus-ratus kristal ais akan bergabung membentuknya.

Kepingan-kepingan salji tadi akan bergabung semasa turun sekiranya melalui udara yang melebihi 0°C, disebabkan oleh proses pencairan pada bahagian tepinya membolehkan kepingan salji yang lebih besar terhasil. Sementara itu kepingan salji yang jatuh pada aliran udara 0°C atau kurang, tidak akan bercantum sebaliknya akan gugur ke bumi membentuk lapisan salji yang kelihatan seperti 'hamparan tepung.'

Salji berwarna putih kerana salji mempunyai sifat yang tidak bertindak balas dengan cahaya. Apabila cahaya mengena pada permukaan salji, cahaya itu yang terbentuk dengan gabungan bermacam jenis warna akan dipantul ke sana ke mari melalui partikel-partikel di dalam salji tanpa ada perubahan pada warnanya.

Oleh kerana semua warna dalam cahaya tidak memberi kesan apa-apa pada salji, warna yang akan kita nampak adalah warna putih hasil gabungan kesemua warna yang ada dan bergerak bebas.

Dalam situasi di mana salji mencair lalu bergabung membentuk ais, ada ais yang kita lihat mempunyai warna seakan-akan biru muda pula kan? Warna biru itu datang daripada kesan cahaya juga.

Cahaya mampu bertindak balas dengan ais tetapi tidak salji. Apabila cahaya mengenai permukaan ais, spektrum warna merah dalam cahaya akan diselerakkan sehinggakan warna merah mula hilang daripada garis cahaya itu. Ini menyebabkan warna yang tinggal hanyalah warna biru, menyebabkan ais mempunyai warna biru yang unik itu.

Setiap partikel salji mempunyai karakter atau bentuk yang berbeza, jadi setiap satu kepingan salji yang jatuh ke bumi tidak pernah sama. Mungkin ada yang seakan-akan serupa, tetapi bila dilihat dengan menggunakan mikroskop, pasti akan ada perbezaan pada bentuknya.

Sekiranya ada kutip satu kepingan salji yang jatuh ke bumi sebelum ia cair, anda akan dapat melihat sendiri bagaimana kepingan salji itu dibentuk dan bagaimana setiap partikel yang ada 'melekat' antara satu sama lain.

Apa yang menarik, bentuk partikel salji mampu mempunyai bentuk geometri yang berbeza-beza, dengan setiap kepingan salji akan dibentuk dengan gabungan lima kategori partikel yang ada;

Bentuk-bentuk yang popular dan selalu digunakan sebagai simbol adalah plet heksagon, plet stellar, plet dendrit stellar dan plet pokok dendrit stellar. Apa yang unik tentang partikel salji berbentuk ini adalah setiap satunya pasti akan mempunyai 6 bucu yang konsisten daripada segi bentuk dan saiznya.

Beberapa jenis kategori bentuk partikel salji yang lain adalah bentuk jarum yang panjang sama ada berbentuk silinder bertutup atau tidak bertutup, bentuk kolum yang menyerupai bangunan-bangunan purba, bentuk peluru, bentuk tidak sekata dan juga bentuk kristal rima yang terhasil apabila proses pembentukan kepingan salji terganggu, disebabkan bergabung dengan unsur air semasa pembentukannya.

Kami akhiri artikel ini dengan satu perkongsian - kepingan salji terbesar pernah direkodkan ditemui pada tahun 1887 di Fort Keogh, Montana, Amerika Syarikat. Pada 28 Januari tahun tersebut, berlaku fenomena luar biasa di mana kepingan salji yang jatuh agak besar saiznya berbanding biasa.

Seorang askar yang bertugas mendapati satu kepingan salji sebesar 15 inci lebarnya! Sekiranya dibandingkan dengan objek harian yang ada, kepingan salji itu bolehlah dikatakan sama seperti sebuah pinggan makan kita.


Bagaimana Bunyi Dinosaur Dihasilkan Dalam Filem Jurassic Park

Dinosaur adalah haiwan kumpulan reptilia yang hidup pada zaman prasejarah dan telah lama pupus. Haiwan ini dikatakan pertama kali wujud dalam tempoh Triassic ratusan juta tahun yang lalu.

Kita hanya mengetahui tentang kewujudan dinosaur kira-kira pada kurun ke-19 apabila fosil dan kerangka haiwan ini ditemui. Fosil dan kerangka haiwan ini menjadi tarikan utama di muzium-muzium di seluruh dunia.

Pada abad ke-21, dinosaur dipopularkan semula melalui rancangan TV dan filem. Antara filem paling popular mengenai dinosaur ialah Jurassic Park arahan Steven Spielberg yang diterbitkan pada tahun 1993.

Namun, bagaimanakah kru filem ini menghasilkan bunyi dinosaur yang telah lama pupus? Ikuti kupasan bagaimana pereka bunyi, Gary Rydstrom, menghasilkan bunyi dinosaur dalam filem popular Jurassic Park.

Walaupun bekerja dengan filem Jurassic Park merupakan suatu pengalaman yang menyeronokkan, Rydstrom mempunyai tanggungjawab yang berat sekali. Dia terpaksa mencipta bunyi pelbagai jenis dinosaur daripada mula kerana tiada siapa yang tahu bagaimana bunyi sebenar haiwan ini.

Dia akhirnya menghabiskan masa berbulan-bulan lamanya untuk merekod pelbagai jenis haiwan. Menggabungkan semua itu, dia mencipta suatu bunyi yang tidak pernah didengari tetapi masih bersifat seperti haiwan. Berikut adalah beberapa kaedah bagaimana Rydstrom mencipta bunyi dinosaur.

Pemangsa yang bijak ini kelihatan seperti mempunyai bahasa mereka tersendiri. Menurut Rydstrom, bunyi Velociraptor ini diperolehinya dengan cara agak memalukan. Apa yang kedengaran ketika Velociraptor ini berkomunikasi antara satu sama lain sebenarnya adalah bunyi kura-kura sedang mengawan.

Rydstrom merakam bunyi itu di Marine World, California. Walaupun kedengaran kelakar tetapi merakam bunyi kura-kura sedang mengawan boleh memakan masa yang agak lama. Rydstrom menunggu sambil memerehatikan haiwan itu dan merakamnya.

Namun, ia bukanlah bunyi sebenar Velociraptor dalam filem Jurassic Park. Rydstrom mencampurnya dengan bunyi lain seperti bunyi kuda bernafas dan bunyi angsa. Menurut Rydstrom, mereka menggunakan bunyi kuda untuk beberapa jenis dinosaur lagi.

Rydstrom menggunakan bunyi tapak kaki kuda dalam babak di mana sekumpulan Gallimimus sedang berlari. Bagi bunyi dinosaur itu pula, sebahagian besarnya dia menggunakan bunyi kuda betina yang sedang ghairah apabila dihampiri kuda jantan.

Menurut Rydstrom, banyak haiwan akan menghasilkan bunyi pelik ketika sedang ghairah atau ketika mengawan. Ketika babak di mana Gallimimus dimakan oleh T. Rex, Rydstrom menggunakan rakaman bunyi kuda betina tadi dicampurkan dengan bunyi seekor ikan lumba-lumba jantan yang sedang ghairah.

Tyrannosaurus rex atau T. Rex mungkin merupakan salah satu dinosaur paling besar dan menakutkan tetapi bunyinya dalam filem Jurassic Park dihasilkan melalui bunyi anjing baka Jack Russell milik Rydstrom bernama Buster.

Setiap hari, dia melihat Buster bermain dengan tali dan berpura-pura seperti ia sedang membunuh mangsanya. Dia bukan sahaja menggunakan bunyi Buster dalam Jurassic Park sahaja malah juga filem Terminator 2. Bunyi Buster sedang makan digunakan dalam salah satu babak di mana robot T-1000 mengorek mata salah seorang pegawai polis.

Salah satu lagi kaedah yang digunakan Rydstrom ialah dengan memperlambatkan bunyi yang dirakamnya. Ia diilhamkan oleh mentornya, Ben Burtt, yang bekerja dalam filem Star Wars.

Elemen utama yang digunakan Rydstrom bagi bunyi T. Rex mengaum adalah bunyi anak gajah. Dia memperlambatkan bunyi anak gajah itu supaya ia menjadi sesuatu yang besar dan kasar tetapi berbeza dengan bunyi gajah dewasa.

Bunyi Brachiosaurus adalah salah satu bunyi kegemaran Rydstrom dalam filem Jurassic Park. Namun, tiada siapa menyangka bunyi dinosaur itu diperolehi dari sumber bunyi paling jelik iaitu bunyi keldai.

Walaupun bunyi keldai agak jelik tetapi ia menjadi satu bunyi yang sedap didengar apabila Rydstrom memperlambatkannya. Ini sesuai dengan watak Brachiosaurus yang kelihatan jinak.

Dalam salah satu babak, Brachiosaurus telah bersin kepada salah seorang pelakon kanak-kanak. Bunyi bersin dinosaur itu dihasilkan Rydstrom menggunakan gabungan bunyi hembusan air ikan paus dan pili bomba.

Rydstrom berkata, sebelum ini dia pernah bekerja di salah sebuah ladang ternak di California yang mempunyai banyak lembu. Ini memberikannya ilham untuk menghasilkan bunyi Triceratops menggunakan suara lembu.

Dalam salah satu babak di mana seekor Triceratops yang sakit bernafas dengan panjang dan perlahan, Rydstrom menggunakan satu-satunya elemen yang tidak organik.

Dia telah menggunakan tiub kadbod yang panjang untuk dia bernafas, dicampurkan peranti reverb supaya bunyi itu kedengaran lebih dalam dan pelik. Dia kemudian mencampurkan bunyi itu dengan bunyi lembu di ladang ternakan.

Selain itu, Rydstrom juga mengaku bahawa dia memasukkan lagi satu bunyi manusia ke dalam filem itu. Ketika rakannya datang melawat, Rydstrom telah menghidupkan mikrofon dan meminta agar rakannya itu membuat apa-apa sahaja bunyi aneh dan pelik. Dia merasakan seperti telah menipu kerana menggunakan suara manusia untuk dijadikan suara dinosaur.

Dalam salah satu babak di mana anak Velociraptor baru menetas dari telurnya, Rydstrom telah menggunakan bunyi yang lebih serasi supaya ia tidak kedengaran seperti dinosaur dewasa.

Untuk itu, Rydstrom telah merakam banyak bunyi anak-anak haiwan seperti anak burung hantu, anak musang dan beberapa jenis haiwan lain lagi.

Rydstorm menjelaskan, dia telah menggunakan suara angsa untuk bunyi Dilophosaurus. Ini kerana suara angsa kedengaran lucu dan pelik. Suara angsa digunakan untuk sebahagian besar babak melibatkan Dilophosaurus ini. Sebelum Jurassic Park, Rydstrom sebenarnya tidak tahu secara tepat bagaimana bunyi angsa yang sebenar.

Ketika babak Dilophosaurus mengembangkan kulit di kepalanya dan menyembur cecair hitam kepada mangsa, Rydstrom telah menggunakan bunyi ular orok-orok (rattlesnake) dicampurkan dengan suara burung helang.


13 Fakta Mengenai Muammar Gaddafi yang Tidak Diketahui Ramai

Muammar Gaddafi muncul dari kawasan pendalaman Libya dan berjaya mengetuai rampasan kuasa di negara yang kurang membangun tetapi kaya dengan hasil minyak itu pada tahun 1969. Beliau kemudian memerintah Libya selama lebih daripada 40 tahun.

Pemerintahannya berakhir pada 2011 apabila dia terbunuh di tangan pemberontak Libya yang dibantu oleh Liga Arab dan Amerika Syarikat ketika Pertempuran Sirte. Ada yang menganggap Gaddafi sebagai seorang pengganas dan ada juga yang mengganggap dia sebenarnya seorang wira. Berikut adalah beberapa fakta menarik yang tidak diketahui ramai mengenai Muammar Gaddafi.

Muammar Mohammed Abu Minyar Gaddafi dipercayai dilahirkan pada tahun 1942. Namun, tiada siapa tahu bilakah tarikh yang tepat dia dilahirkan. Gaddafi adalah dari suku Badwi dan kaum itu diketahui tidak merekodkan sebarang kelahiran bayi mereka.

Suku kaum Gaddafi sangat miskin. Mereka hanya memperolehi pendapatan yang sedikit dengan bekerja sebagai pengembala kambing dan unta. Gaddafi tidak pernah melupakan permulaannya sebagai seorang pengembala.

Setelah menjadi terkenal bertahun-tahun kemudian, dia kelihatan menangis di televisyen apabila terkenang zaman mudanya ketika melawat sahabat-sahabat lamanya.

Pendidikan bukanlah percuma ketika Libya baru merdeka. Tiada siapa dari suku kaum Gaddafi menghantar anak mereka ke sekolah. Namun, bapa Gaddafi melihat potensi pada anaknya dan menghantar Gaddafi untuk belajar agama di Sirte.

Sekolah itu agak jauh dari penempatan mereka. Gaddafi yang berusia 7 tahun ketika itu tidur di masjid pada hari persekolahan. Pada hari minggu, dia akan berjalan sejauh 40 km untuk berjumpa ibu dan bapanya.

Walaupun cemerlang ketika belajar di Sirte tetapi Gaddafi sering dibuli. Kanak-kanak suku Arab sering membuli kanak-kanak Badwi kerana perbezaan taraf etnik.

Gaddafi mula menukar keadaan itu di sekolahnya dengan menjadi ketua kepada kanak-kanak suku Badwi yang lain. Dia menyeru agar mereka bersatu menentang pembuli dan bangga dengan etnik mereka. Tidak lama selepas itu, kumpulan suku Badwi telah menguasai sekolah itu.

Dari Sirte, Gaddafi dan keluarganya berpindah ke bandar Sabha di Fezzan. Gaddafi memasuki sekolah menengah di sana dan menjadi terkenal dengan cepat kerana sifat kepimpinannya.

Banyak gurunya di Sabha berasal dari Mesir. Buat pertama kalinya, Gaddafi mempunyai akses kepada radio dan akhbar Arab. Dia mengagumi perubahan politik yang dilaksanakan di Mesir di bawah pimpinan President Gamal Abdel Nasser yang merupakan wiranya.

Tidak lama kemudian, Gaddafi mula aktif dalam politik jalanan. Pada usia 18 tahun, dia mengetuai satu demonstrasi di mana mereka memecahkan tingkap-tingkap hotel tempatan kerana menjual arak. Dia kemudian ditahan dan dibuang dari Sabha.

Selepas sekolah menengah, Gaddafi ditawarkan belajar di Universiti Benghazi. Dia sering ke perpustakaan universiti untuk membaca semua buku tentang Revolusi Perancis dan pelbagai karya tulisan nasionalis Pan-Arab.

Di universiti, dia mengelak daripada terlibat dalam mana-mana kumpulan yang dipantau polis. Pihak berkuasa telah mengabaikan rekod jenayah Gaddafi kerana berkelakuan baik dan mendaftarkannya ke dalam akademi ketenteraan Libya. Dia kemudian dihantar ke England untuk dilatih sebagai pegawai isyarat.

Menjelang tahun 1964, Gaddafi telah menubuhkan persatuan rahsia dengan pegawai-pegawai bahawannya. Mereka mengumpul gaji mereka dan menganjurkan gerakan politik bawah tanah untuk menggulingkan Raja Libya. Pada 1 September 1969, mereka telah melakukan rampasan kuasa di seluruh negara ketika Raja Idris mendapatkan rawatan di Turki.

Rampasan kuasa yang berlangsung selama satu hari itu berakhir tanpa satu tembakan pun dilepaskan. Kejadian tanpa keganasan itu digelar sebagai "Revolusi Putih". Pemerintahan beraja berakhir dan Gaddafi membentuk jawatankuasa pembimbing untuk memacu revolusi itu ke arah sebuah negara Arab bersatu.

Menjadi seorang pemerintah ternyata satu tugas yang sukar. Dalam tahun pertama pemerintahannya, perisik Amerika memberi amaran kepada Gaddafi bahawa terdapat pegawai berkuasa merancang untuk menggulingkannya tetapi dia berjaya mematahkannya.

Selepas itu, dia mula menghadapi tentangan daripada ahli-ahli jawatankuasa pusat tentang bagaimana dia mentadbir Libya. Solusi Gaddafi adalah meletak jawatan dan kembali ke suku Badwi semula.

Kemudian ahli jawatankuasa pusat telah memujuknya untuk kembali semula dan dia bersetuju. Namun, dia sekali lagi meletak jawatan pada 1974. Kali ini Gaddafi dirayu dan dijanjikan pula kuasa pemerintahan mutlak. Dia kemudian mempunyai kawalan penuh ke atas negara yang kaya dengan minyak itu.

Walaupun menjadi sebahagian daripada Republic Arab Bersatu atau United Arab Republic (UAR) bersama Mesir dan Syria tetapi Libya disisihkan semasa perancangan Perang Enam Hari (perang antara Arab-Israel). Ini kerana Hafez al-Assad (bekas Presiden Syria) dan Anwar Sadat (bekas Perdana Menteri Mesir) tidak mempercayai Gaddafi.

Gaddafi bertindak balas dengan menarik diri dari perikatan UAR dan memberi tumpuan kepada reformasi domestik. Dengan menasionalisasikan sumber minyak Libya, Gaddafi menjadi ketua negara Arab pertama untuk memperoleh semula sebahagian besar keuntungan minyak daripada syarikat luar.

Beliau menggunakan wang itu untuk pembinaan awam, pendidikan dan diagihkan kepada rakyat kelas bawahan. Keluaran Dalam Negeri Kasar atau Gross Domestic Product (GDP) Libya meningkat daripada USD 3.5 billion pada tahun 1969 kepada USD 20 billion pada 1979.

Ketika Gaddafi mula berkuasa, hanya 25 peratus orang dewasa di Libya boleh membaca. Beliau telah mengubah keadaan ini dengan memperkenalkan kempen agresif di sekolah luar bandar dan inisiatif pendidikan suku Badwi.

Dalam hanya beberapa tahun, jumlah itu meningkat sehingga 83 peratus orang dewasa yang boleh membaca. Ia merupakan salah satu peningkatan celik huruf paling tinggi dalam sejarah.

Walaupun menjadi pemerintah tertinggi negara, Gaddafi tidak pernah melupakan asal-usulnya sebagai suku Badwi. Dia membawa khemahnya sendiri ke mana sahaja dia mengembara (suku Badwi tinggal dalam khemah). Khemahnya bersaiz besar dan memelukan pesawat khas apabila mengembara ke luar negara.

Salah satu lagi sebab mengapa Gaddafi sering membawa khemahnya sendiri mungkin kerana dia takutkan tempat tinggi. Dia dikatakan akan mengelak untuk menaiki pesawat seboleh yang mungkin. Selain itu, Gaddafi juga sering menolak untuk menggunakan lif atau eskalator. Dia juga dikatakan tidak akan menaiki tempat tinggi melebihi 35 anak tangga.

Pada penghujung tahun 1970-an, Gaddafi telah menunjukkan pelbagai sifat peliknya. Dia sering dilihat memakai jubah dengan warna yang menjolok mata di khalayak umum. Selain itu, dia juga tidak suka disentuh oleh orang lain.

Antara sifat aneh yang menjadi tumpuan ialah dia telah mengupah wanita ala-ala "Pahlawan Amazon" untuk menjadi pengawal peribadinya ke mana sahaja dia pergi.


5 Kes Abnomaliti Alat Sulit Manusia Yang Unik

Kecacatan anggota badan seringkali melibatkan perbincangan tentang anggota-anggota tubuh yang kelihatan, seperti mata, tangan dan kaki sebagai contoh tetapi jarang sekali masyarakat berani untuk membicarakan tentang kecacatan melibatkan anggota sulit.

Kes-kes seperti ini boleh dikategorikan sebagai 'disorder of sex development' atau 'kecacatan pada anggota seks,' yang berlaku sejak lahir. Ada juga kes yang lebih rumit serta berada di luar skop kategori yang ada, mungkin aneh pada kita tetapi sesuatu yang sudah diketahui pakar perubatan seluruh dunia.

Apakah kes-kes abnormaliti atau kecacatan anggota sulit yang boleh berlaku pada seseorang manusia? Jom kita baca.

Kes-kes seperti ini dikategorikan sebagai 'ambiguous genitalia' di mana seseorang bayi itu lahir dengan alat sulit atau alat kelaminnya tidak dapat dipastikan dengan jelas sama ada berbentuk lelaki atau wanita. Boleh dikenalpasti sejak dari dalam rahim lagi, kes seperti ini boleh berlaku dalam dua cara.

Seorang bayi perempuan boleh mempunyai bentuk organ clitoris yang menyerupai zakar dan farajnya tidak terbuka atau terlipat sehingga menyerupai kerandut zakar. Bagi bayi lelaki pula, saluran urethra bayi itu tidak benar-benar terbentuk sehingga ke hujung zakar, lubang kencing terbentuk di bahagian kerandut zakar, ketiadaan kerandut yang cukup atau tiada organ skrotum langsung.

Kes-kes seperti ini berlaku disebabkan oleh perubahan hormon yang berlaku menyebabkan berlakunya gangguan pada pembentukan kelamin atau alat sulit bayi tersebut, mengakibatkan organ-organnya gagal terbentuk dengan lengkap. Kes-kes seperti ini berlaku agak jarang, dengan kadar 1 daripada 4,500 dalam satu-satu masa.

Bagi sesetengah bayi lelaki yang tidak bernasib baik, mereka boleh mengalami kecacatan dilahirkan tanpa ada organ zakar pada tempat yang sepatutnya. Digelarkan sebagai 'agenesis', kes ini melibatkan dua peringkat - sama ada ketiadaan zakar (penile agenesis) atau ketiadaan testis (testicular agenesis).

Bagi individu yang ketiadaan batang zakar, mereka masih lagi akan mempunyai rupa paras normal seperti lelaki-lelaki lain namun individu yang ketiadaan testis akan mempunyai beberapa keunikan berbeza, disebabkan badan mereka tidak mampu menghasilkan hormon yang diperlukan dalam pembentukan tubuh.

Pengidap 'testicular agenesis' akan mempunyai kondisi di mana tubuh mereka akan kekal seperti dalam keadaan remaja, mempunyai permukaan kulit lebih halus tanpa ada pertumbuhan bulu roma serta otot yang kurang tegap, berbanding lelaki lain. Kes seperti ini sangat jarang berlaku, hanya terjadi pada kekerapan 1 daripada 6 juta bayi lelaki.

Bagi sesetengah bayi perempuan, mereka boleh dilahirkan tanpa mempunyai lubang faraj yang sempurna seakan-akan tertutup. Berbeza dengan 'agenesis' bayi lelaki, kekerapannya pula lebih tinggi pada kadar 1 daripada 5,000 kelahiran. Apa yang uniknya, kes-kes yang dinamakan sebagai 'vaginal agenesis' ini turut sama berkait dengan organ buah pinggang.

30% daripada pengidap vaginal agenesis akan mempunyai kecacatan pada buah pinggang mereka - sama ada lahir dengan hanya 1 buah pinggang sahaja, buah pinggang tidak berada di tempat sepatutnya atau yang paling unik, buah pinggang mereka bercantum.

Apabila seorang wanita tidak mempunyai faraj, secara automatik mereka akan mengalami satu kondisi yang dinamakan sebagai 'amenorrhea' bila matang, di mana tubuh mereka tidak mempunyai sistem kitaran haid atau tidak mampu mengeluarkan darah haid yang ada. Bagaimanapun, kes-kes seperti ini mempunyai peluang untuk pulih yang tinggi - melalui kaedah pembedahan bagi membina semula saluran faraj. (Müllerian Agenesis: Diagnosis, Management, and Treatment)

'Gynecomastia' adalah istilah yang digunakan bagi merujuk kepada kes-kes pembesaran buah dada pada individu lelaki, tetapi harus diingkatkan - pembesaran akibat gemuk dan 'gynecomastia' adalah berbeza.

'Buah dada' yang terhasil akibat gemuk dinamakan sebagai 'pseudogynecomastia', berbeza dengan abnormaliti asal yang berlaku disebabkan pembesaran kelenjar pada dada lelaki. 'Pseudogynecomastia' pula berlaku disebabkan lapisan lemak yang terbentuk akibat daripada tabiat pemakanan yang tidak terkawal.

'Gynecomastia' tidak boleh dirawat hanya dengan menurunkan berat badan, kerana 'buah dada' yang terhasil berlaku disebabkan oleh ketidakseimbangan hormon pada badan seseorang. Bagaimana nak membezakan kedua-duanya? Rupa buah dada seorang lelaki pengidap 'gynecomastia' lebih mirip kepada buah dada wanita, di mana bentuknya lebih pejal dan tidak melendur ke bawah. (Gynecomastia: Clinical evaluation and management)

Lebih kerap berlaku di kalangan bayi lelaki berbanding bayi perempuan, individu yang mengalami ketiadaan lubang dubur atau 'imperforate anus' mempunyai masalah dalam menyahtinjakan najis dari badan mereka. Apa yang menakutkan, kes-kes ini mempunyai kadar yang agak tinggi - sekitar 1 daripada 5,000 orang bayi akan lahir tanpa lubang dubur.

Antara kes yang unik melibatkan kecacatan ini adalah kisah seorang lelaki dari China yang terpaksa hidup tanpa lubang dubur, sehinggalah dia berumur 55 tahun kerana dia tidak mampu menanggung kos pembedahan membetulkannya.

Jadi dia memilih untuk melakukan prosedur kolostomi yang lebih murah pada bahagian kelangkangnya, membuat lubang sebesar 1/4 inci - membolehkan najis dikeluarkan. Namun dia perlu melakukannya secara manual, seakan memerah dengan tangan. Pada usia 55 tahun selepas hidup sebegitu, akhirnya dia mempunyai wang mencukupi bagi membolehkan pembedahan dilakukan.

Bagi bayi perempuan pula, sekiranya pembentukan saluran kencing, faraj dan dubur tidak berlaku dengan sempurna, akan ada kemungkinan ketiga-tiga organ itu hanya mempunyai satu saja bukaan - sama ada di bahagian faraj atau bahagian dubur. Kes-kes seperti ini dikategorikan sebagai anomali cloaca, melibatkan 1 daripada 20,000 orang bayi wanita.

Apabila seorang perempuan mempunyai kondisi cloaca, mereka perlu menjalani 3 kali pembedahan bagi membetulkan kembali setiap saluran yang ada.


10 Lagu Terbaik Inggeris Kumpulan Butterfingers

Sebut saja Butterfingers, pasti ramai yang akan teringat era di mana mereka boleh dikatakan merajai pasaran muzik berirama rock alternatif bersama dengan kumpulan OAG. Setelah menghasilkan banyak album berbahasa Inggeris dan Melayu, kumpulan berpengaruh itu akhirnya 'tergantung' selepas mereka mula bergerak membawa haluan sendiri.

Dianggotai oleh 3 orang budak sekolah asrama penuh (pada mulanya) yang nampak lebih berminat dengan muzik berbanding disiplin asrama dan seorang mat salleh celup yang nak jadi Kurt Cobain Malaysia, Butterfingers berkembang sebagai sebuah kugiran yang sekadar rock kepada pereka muzik yang agak kompleks, menggabungkan elemen kemelayuan dan tradisional.

Selain itu pertukaran pemain dram mereka mengubah melodi mereka menjadi lebih lunak - mungkin kerana pemain dram ini berasal daripada kumpulan rock Melayu tangkap leleh. Ramai pandang rendah pemain dram kumpulan rock lentuk tetapi bila dengar pemain dram rock lentuk main lagu alternatif, barulah masyarakat kita sedar 'power siot anak Melayu kita.'

Daripada satu lagu ke satu lagu, Butterfingers membawakan melodi yang senantiasa berevolusi serta berkembang, dengan setiap album membawa wajah yang berbeza. Untuk menyenaraikan 10 lagu terbaik antara kugiran terbaik negara, sangat sukar. Tetapi kita mesti cuba.

Entah dari mana datangnya idea nak menghasilkan lagu rock instrumental dengan menggunakan peralatan muzik 'bagpipe' orang Scotland, kami tak tahulah apa kisahnya. Tetapi kemantapan melodi yang dimainkan dalam 'Vio-pipe' sangat mengasyikkan (walaupun sedikit berulang-ulang). Biasanya dimainkan hanya dengan gitar semasa persembahan live, bunyinya mungkin tidak sama tetapi semangatnya serupa.

Di antara lagu paling popular dalam album kedua mereka, 'Girl Friday' mempunyai melodi yang sangat mudah diingati dengan riff ringkas yang dimainkan berulang kali - ibarat bunyi NIrvana yang lebih di-pop-kan. Salah satu lagu yang boleh dijadikan asas kalau anda nak belajar main gitar.

Bermula dengan irama orkestra yang lembut sebelum bunyi gitar kasar menusuk masuk, 'Royal Jelly' merupakan antara lagu yang menunjukkan hala tuju awal Butterfingers pada zaman awal kemunculan mereka. Penulis kerap kali merasakan lagu ini dengan lagu 'Naive Sick Chasm' seakan-akan adik beradik tetapi 'Royal Jelly' jauh lebih menyengat.

Salah satu melodi mainan gitaris Loque yang paling mudah diingati, intronya bermula perlahan dengan petikan gitar bergema perlahan dengan tona yang cukup indah sebelum meletup. 'Ruin by the Selling Out' menjadi salah satu lagu sing-along paling sedap bagi peminat Butterfingers, menjerit tatkala konsert walaupun ramai sebenarnya tak faham apa makna perkataan 'oligopoly.'

Sukar untuk penulis gambarkan lagu 'Pacific' tetapi lagu ini pada penulis, merupakan amalgamasi semua pengalaman Butterfingers sebelum ini dalam penghasilan lagu. Seterusnya menghasilkan sebuah lagu yang sangat matang, melayu dan Malaysia. Lagu ini merupakan antara ketukan dram Loco yang paling penulis gemarkan kerana rentaknya berubah-ubah dan tidak statik.

Sekiranya 'Pacific' dibiarkan sedikit meliar dan hilang kawalan, hasilnya mungkin lebih kepada 'Epitome' yang bunyinya masih mengekalkan bunyi kotor Seattle tetapi digabungkan dengan elemen gamelan. Sukar sekali untuk diimitasi, lagu ini kekal pada penulis sebagai 'lagu Butterfingers' yang paling Butterfingers. Antara semua lagu Inggeris yang diletakkan elemen Melayu oleh Butterfingers - 'Chrome' masih lagi terlalu mentah, 'Pacific' pula lebih dewasa, 'Epitome' letaknya betul-betul di tengah-tengah. Sesuai untuk semua.

Lagu rasmi anak muda era 90-an yang meminati irama grunge, 'Me' bermula dengan riff gitar yang tidak unik tetapi penuh dengan identiti. Melodinya ringkas, masih bertemakan 'Nirvana Melayu' yang menjadi konsep Butterfingers ketika itu tetapi lirik lagu ini sangat mengena dengan semangat anak muda zaman tersebut - yang pada ketika itu masih mencari hala tuju dan haluan hidup.

Buang segala yang keruh tentang 'Royal Jelly' dan gunakan formula serupa, tetapi matangkan muziknya - itulah penghasilan 'The Chemistry (Between Us)' yang pada penulis, merupakan salah satu single paling kukuh keluaran mereka. Apatah lagi apabila kita sebut saja lagu ini, ramai akan ingat tentang persembahan mereka semasa malam anugerah AIM dengan Emmett hanya berkaki ayam di atas pentas, melompat-lompat macam dia main gig. Terbeliak mata orang ramai ketika itu.

Ada sesuatu yang sangat istimewa tentang lagu ini. Riffnya yang cantik, melodinya indah tetapi keras dan suara vokalnya cukup rencahnya. Sekali imbas, macam mendengar sebuah lagu dari era 'In Utero' kumpulan Nirvana yang direkodkan secara moden dengan melodi yang diinspirasikan oleh kumpulan Metallica. Sekiranya disebutkan tentang album 'Transcendence', majoriti orang pasti akan mengingati lagu The Chemistry (Between Us) yang lebih popular, tetapi 'Faculties of the Mind' nyata karya yang pada penulis - lebih padu.

Sehingga ke hari ini, misteri apa benda sebenarnya makna di sebalik lirik lagu ini belum dapat penulis fahami. Adakah penulisnya bermimpi? Adakah penulisnya ketakutan? Takut menghadapi masa depan? Besar kemungkinan liriknya ditulis secara cincai-boncai tanpa ada sebarang hala tuju atau makna tersirat. Tetapi 'Still River' menutup album kedua mereka dengan sangat cantik sebagai sebuah lagu yang segar, unik dan asli.

Jadi itulah dia 10 lagu Butterfingers berbahasa Inggeris yang penulis rasakan merupakan karya terbaik mereka, sepanjang mereka cuba berbahasa Inggeris. Ada beberapa lagu lain yang penulis rasakan patut masuk tapi tak cukup slot, antaranya; Fire is a Curse, Antidotes dan beberapa lagu lagi.

Tak setuju dengan senarai ni? Tak perlu gaduh-gaduh. Itu membuktikan betapa kuat dan hebatnya karya Butterfingers ni sampai senarai 10 lagu pun tak cukup.


Mengapa Orang Arab Minum Air Kencing Unta?

Walaupun kita duduk dalam negara yang majoritinya Islam - sekiranya kita sebutkan tentang amalan orang Islam menggunakan air kencing unta sebagai penawar kesihatan, pasti ramai yang akan ternganga mendengarnya bukan?

Ini kerana amalan tersebut sangat jarang didengari berlaku di negara kita, kerana halangan terbesarnya adalah di negara kita; kita tak mampu bela unta. Bagaimanapun di negara-negara yang beriklim panas dan berpadang pasir, unta memainkan peranan yang sangat besar dalam kehidupan orang ramai.

Begitulah juga dengan kreativiti masyarakat Arab khasnya dalam mencari manfaat berkenaan tentang kencing unta. Tetapi apa yang perlu kita perhalusi dalam artikel ini; benarkah kencing unta mempunyai banyak khasiatnya?

Umat Islam di negara-negara Arab sehingga kini, masih lagi mengamalkan tabiat minum air kencing unta yang dicampurkan dengan susu unta sebagai salah satu kaedah penawar kepada kesihatan badan. Dari mana datangnya kepercayaan ini? Hadis!

Terdapat sebuah hadis yang diriwayatkan oleh Anas ra. bahawa Rasulullah saw. bersabda;

Bahawa datang sekumpulan badawi dari puak ‘Urainah kepada Nabi SAW dan memeluk islam. Kemudian kerana terkesan dengan suhu madinah, kulit mereka menjadi kekuningan dan kembung perut mereka. Lalu Nabi mengirimkan kepada mereka susu unta dan mengarahkan mereka untuk minum susu dan air kencing unta sehingga mereka sembuh. - Riwayat al-Nasa’i (4035)

Walaupun terdapat khilaf daripada pandangan beberapa mazhab berkenaan isu penggunaan najis sebagai penawar kepada sesuatu penyakit, secara amnya hadis yang diriwayatkan itu secara spesifik menegaskan penggunaan air kencing unta adalah dibolehkan.

Pendapat ini dilihat sebagai pendapat yang lebih kuat berbanding dengan pendapat yang tidak membenarkannya dilakukan. Bagaimanapun, penggunaan air kencing unta sebagai penawar/ubat hanyalah diharuskan dalam konteks air kencing itu diminum sebagai ubat dan telah mendapat nasihat yang betul daripada pakar perubatan.

Dalam kajian saintifik, sudah banyak kes di mana penggunaan air kencing direkodkan mempunyai kesan positif ke atas penyakit-penyakit yang dihadapi. Kepercayaan masyarakat Arab sejak zaman dahulu percaya air kencing unta mampu mengubati dan merawat banyak aspek kehidupan; daripada memperbaiki helaian rambut wanita, memperkuatkan gigi dan gusi, merawat kecederaan, gigitan ular, sakit perut dan bermacam lagi penyakit lain.

Benarkah dakwaan ini? Benar. Kajian ke atas kencing unta mendapati air kencing tersebut mengandungi bahan yang memperkuatkan sistem imuniasasi seseorang tanpa mempunyai sebarang kesan toksik pada pengambilnya. Satu eksperimen menggunakan tikus mendapati tikus yang sengaja dijangkitkan dengan bakteria Escherichia coli pulih selepas menerima rawatan kencing unta - tanpa sebarang kesan sampingan.

Kencing unta dilaporkan mempunyai kesan yang sangat efektif dalam merawat jangkitan fungus atau kulat, mikrob, mikroorganisma dan patogen yang mampu menyebabkan jangkitan pada kita. Sifat anti mikrobakteria yang ada pada kencing unta, adalah disebabkan oleh kandungan garamnya yang tinggi bersifat alkali, mempunyai bahan-bahan asli yang terbentuk hasil daripada tabiat pemakanan seekor unta.

Kajian yang dijalankan oleh Jabatan Sains Biologi, Universiti Raja Abdul Aziz mendapati di antara semua larutan kencing haiwan ternakan selain unta, seperti lembu dan kambing - hanya kencing unta mempunyai sifat beralkali disebabkan kandungan potassium, magnesium dan protein, selain mempunyai kandungan asid uric, sodium dan kreatin yang rendah.

Tabiat meminum air kencing unta dikritik oleh Badan Kesihatan Sedunia atau WHO pada tahun 2015, sebagai punca penyebab utama penyakit MERS atau Middle East Respiratory Syndrome Contravirus, sejenis penyakit yang bermula dengan batuk-batuk serta kesukaran bernafas - tetapi akan berlanjutan sehingga menyebabkan pneumonia dan kegagalan buah pinggan seandainya tidak dirawat.

Kajian yang dilakukan dalam mengenalpasti punca sebenar penyakit MERS mendapati bahawa virus penyebab penyakit itu, dipercayai datang daripada unta-unta yang ada di sekitar Arab Saudi, khasnya unta berusia muda.

Pendapat ini mula dipandang serius selepas kes pertama melibatkan penyakit itu berlaku melibatkan seorang lelaki yang memiliki 4 ekor unta, sebagai haiwan peliharaannya. Akibat daripada penemuan itu, kajian terhadap unta yang ada dijalankan dan penyelidik mendapati unta menjadi pembawa kepada virus tersebut, namun unta sendiri didapati tidak terkesan dengan sebarang jangkitan.

Bagaimanapun, kumpulan penyelidik menjelaskan penemuan mereka hanyalah satu penemuan peringkat awal dan belum dapat membuktikan unta adalah penyebab kepada jangkitan virus MERS kepada manusia. Kajian itu hanya menunjukkan unta adalah pembawa virus tersebut.

Untuk memberikan anda satu kesimpulan semata-mata, sangat sukar. Ini kerana setiap pihak mempunyai khilaf dan percanggahan dalam menyokong atau membangkang isu yang kita bincangkan ini.

Bagaimanapun, penulis bersetuju untuk mengambil jalan tengah adalah lebih mudah - berdasarkan kepada pendapat beberapa orang Mufti; sekiranya ada keperluan tak salah untuk kita berikhtiar mencubanya.

Ini kerana daripada perspektif agama Islam sendiri, ada disebutkan bahawa Rasulullah saw bersabda;

Sesungguhnya Allah tidak menjadikan penyembuh buat kamu dari apa yang diharamkan ke atas kamu - Riwayat al-Baihaqi (1209)

Pendapat Imam Shafie juga membolehkan perubatan menggunakan najis dengan hanya kekangan atau larangan dijelaskan hanya melibatkan perkara yang memabukkan. Jadi, biarkanlah kita ada pilihan bila datangnya keperluan.

Frequently asked questions on Middle East respiratory syndrome coronavirus (MERS‐CoV)

Effects of Heating and Storage on the Antifungal Activity of Camel Urine


10 Filem Popular yang Diharamkan Di China

China merupakan pasaran filem kedua terbesar dunia selepas Amerika Syarikat. Jika sesebuah syarikat penerbitan mahukan filem mereka 'box office' dan menguntungkan, penting bagi mereka untuk mendapatkan tarikh tayangan di China.

Walau bagaimanapun, kerajaan China telah menghadkan jumlah filem antarabangsa yang boleh ditayangkan di sana. Pada tahun 2017, mereka hanya membenarkan 40 filem asing sahaja memasuki pasaran China.

Selain itu, terdapat garis panduan yang sangat ketat untuk sesebuah filem itu diluluskan di China. Tanpa kelulusan, filem itu secara rasmi diharamkan untuk ditayangkan di China. Berikut adalah 10 filem popular yang telah diharamkan China.

Walaupun filem ini merupakan reboot filem popular Ghostbusters yang dikeluarkan pada 1984 tetapi ia tidak dibenarkan untuk ditayangkan di China kerana hantu dan makhluk ghaib yang dimuatkan dalam filem itu.

Kerajaan China mengeluarkan garis panduan menentang sebarang filem yang mempromosikan "ajaran sesat dan tahyul". Sony juga telah berusaha untuk mengatasi isu ini dengan menukar tajuk filem itu kepada "Super Power Dare Die Team" untuk ditayangkan di China tetapi tetap gagal. (sumber)

Kerajaan China telah mengharamkan Back to the Future kerana filem itu mempromosikan pengembaraan masa kerana ia "tidak menghormati sejarah" dan sering menggambarkan tokoh dalam sejarah dengan cara yang tidak tepat.

Lembaga penapisan China telah mengharamkan apa-apa bentuk hiburan yang mempunyai unsur pengembaraan masa pada tahun 2011. Ketika itu, pengembaraan masa adalah sesuatu yang popular dalam rancangan TV dan filem di seluruh dunia. (sumber)

Jelas sekali, Deadpool ditolak untuk ditayangkan di China kerana melanggar banyak garis panduan yang ditetapkan kerajaan China. Antara alasan ia diharamkan ialah kerana filem itu mengandungi keganasan, adegan lucah dan kata-kata kesat.

Syarikat penerbitan 20th Century Fox cuba untuk memenuhi garis panduan yang ditetapkan lembaga penapisan China tetapi hampir mustahil untuk memotong bahagian filem itu tanpa menyebabkan masalah pada plot dan ceritanya. (sumber)

Siri-siri filem sains fiksyen Star Wars seperti The Force Awakens dan The Last Jedi terbukti mendapat sambutan hangat dan box office di China. Namun, nasib tidak begitu baik bagi filem asal Star Wars - A New Hope yang diterbitkan pada tahun 1977 arahan pengarah terkenal, George Lucas.

Ini kerana filem asal Star Wars itu keluar selepas beberapa bulan selepas kematian Pengurusi Parti Komunis China, Mao Zedong. Semasa memerintah, Mao tidak membenarkan apa-apa sahaja budaya barat untuk masuk ke China. (sumber)

Sebenarnya, filem Avatar mendapat sambutan hangat di China tetapi hanya untuk tayangan versi 3D sahaja. Lembaga penapis mengharamkan versi 2D filem arahan James Cameron itu disebabkan latar belakang politik dan tema pemberontakan yang ditayangkan.

Terdapat dua lagi sebab mengapa China hanya membenarkan tayangan filem Avatar versi 3D sahaja. Pertama, filem itu telah memonopoli sebahagian besar pasaran filem China ketika itu. Kedua ia boleh mempengaruhi rakyat negara itu untuk memberontak dan mencetuskan keganasan.

Sebahagian pakar filem di seluruh dunia memberi pandangan bahawa, filem Avatar versi 2D adalah lebih baik berbanding versi 3D. (sumber)

Daripada berhadapan dengan penolakan secara rasmi, Warner Bros. memilih untuk membatalkan penghantaran filem The Dark Knight bagi proses saringan lembaga penapisan China. Mereka hanya memberi alasan bahawa terdapat "sensitiviti budaya" dalam beberapa elemen filem itu.

New York Times pula menegaskan bahawa syarikat Warner Bros. mungkin khuatir bahawa lembaga penapisan akan tersinggung dengan beberapa adegan yang dirakam di Hong Kong, termasuk di mana Batman mencekup seorang gangster. (sumber)

Walaupun pada awalnya The Da Vinci Code lulus proses saringan penapisan filem China, tidak lama selepas itu filem itu ditarik balik dan diharamkan tayangannya di semua pawagam.

Ini kerana kandungannya yang penuh kontroversi dan rekaan palsu mengenai watak anak perempuan kepada Jesus of Nazareth. Kumpulan Katolik China telah membantah pelancaran filem arahan Ron Howard ini, menyebabkan ia diharamkan di seluruh negara. (sumber)

Filem Noah arahan Darren Aronofsky yang menelan belanja USD 125 juta ini telah diharamkan di semua pawagam di seluruh China. Ini kerana pihak kerajaan China tidak selesa dengan tema agama filem itu dan mereka sememangnya negara yang menentang sekular.

Filem lakonan Russel Crowe itu juga telah menaikkan kemarahan di kalangan penganut agama Islam dan Kristian. Selain China, filem ini juga diharamkan di Malaysia, Indonesia, Qatar, Bahrain, UAE dan beberapa lagi negara lain. (sumber)

Tiada alasan rasmi yang dikeluarkan kerajaan China bagi pengharaman filem kanak-kanak Christoper Robin. Namun, imej Winnie the Pooh sebelum ini telah diharamkan di China sejak 2017 selepas pengguna media sosial menyamakan watak Pooh dengan pemimpin China iaitu Xi Jinping.

Ini membuatkan watak Pooh mempunyai kaitan secara tidak langsung dengan politik di China. Satu lagi teori mengatakan bahawa filem itu ditolak kerana persaingan sengit filem luar untuk memasuki pasaran China yang mempunyai kuota terhad. (sumber)

Filem ini diharamkan di China atas beberapa sebab. Antaranya ialah ia memaparkan makhluk zombie, di mana lembaga penapisan China tidak membenarkan filem berunsurkan magik dan tahyul. Selain itu, dalam satu babak filem ini menunjukkan wabak zombie itu bermula di China.

Satu lagi sebab mengapa ia diharamkan ialah kerana pelakon utamanya, Brad Pitt. Dia diingati melalui filem lakonannya pada tahun 1997 "Seven Years in Tibet" yang menekankan perjuangan Tibet untuk menuntut kemerdekaan daripada penjajah China. (sumber)


5 Kumpulan Rap Berbahasa Melayu 90-an Yang Perlu Anda Tahu

Zaman 90-an merupakan zaman yang agak mengelirukan bagi jutaan masyarakat Malaysia yang masih ada sekarang. Ini kerana pada zaman itu, mungkin kerana pengaruh artis barat - negara kita melalui satu fenomena panjang di mana semua orang dengar lagu rap.

Tapi genre rap yang kita dengar pula bukanlah genre rap saduran dari barat, tetapi rap yang boleh dikatakan bercirikan ke-Malaysiaan. Kumpulan-kumpulan rap tumbuh macam cendawan pada zaman tersebut untuk cuba menakluki takhta kumpulan rap nombor 1 negara, sambil meninggalkan pelbagai trend yang mana bila dilihat semula sekarang; sangat memalukan diri mereka dan kita semua.

Generasi muda mungkin dah terlepas untuk merasai era ini, tetapi pada zaman kegemilangannya - rap Malaysia merupakan genre muzik nombor 1 negara. Lima kumpulan ini pula, adalah artis yang dikatakan paling berpengaruh membentuk minat dan trend dalam masyarakat kita.

Nama NICO dikatakan merupakan singkatan kepada 'Network International Chicanos Organization'. Kami baru tahu ni.

Merupakan antara kumpulan rap terawal Malaysia yang memaparkan muzik yang lebih condong kepada irama funk, kumpulan ini dianggotai oleh Nico, Affa dan Dino, penulis tak pastilah antara mereka bertiga yang digilai gadis-gadis Malaysia satu dulu. Affa rasaanya.

Kumpulan ini popular selepas lagu hit mereka, "Inilah Nasibku" meletup - memaparkan luahan perasaan anak muda zaman tersebut, menyebabkan lagu ini menjadi lagu tema anak muda yang mengalami kesempitan hidup.

Mula terkenal pada tahun 1993, Nico berjaya mengeluarkan 3 album dengan album terakhir mereka diterbitkan pada tahun 2003 dengan ahli kumpulan berbeza. Bagi peminat setia Nico, anda mesti dah tahu kumpulan ini masih aktif dengan nama berbeza 'Nico G'. Anak sulung kepada ketua kumpulan ini mengaku malu ayahnya masih lagi ligat di atas pentas menari.

Menggunakan nama KOOL atau 'Kami Orang-Orang Lama', kumpulan ini merupakan gabungan beberapa orang anak seni daripada pelbagai kumpulan lain - yang akhirnya berhasrat menubuhkan sebuah kumpulan baru.

Bernaung di bawah label Sony Records, KOOL sangat popular dengan lagu 'Bebas' yang diangkat sebagai lagu rasmi jejaka-jejaka 90-an setiap kali nak bersenam. Pada ketika itu juga televisyen RTM banyak menyiarkan rakaman senaman secara langsung dengan lagu 'Bebas' dipilih menjadi lagu latar. Ada sesuatu yang bertenaga tentang lagu itu.

Berikutan status mereka sebagai orang lama, muzik mereka pun lebih matang berbanding kesemua kumpulan dalam senarai ini - jadi peminat mereka pun pada ketika itu lebih berusia.

Sehingga kini negara kita belum ada pengganti kepada kumpulan Feminin. Itu sesuatu yang amat mendukacitakan penulis, kerana pada zaman kegemilangan mereka - secara senyap-senyap penulis meminati salah seorang anggota kumpulan tersebut disebabkan kecomelan wajah beliau.

Feminin muncul sekitar tahun 1992, benar-benar menggemparkan industri muzik kita dengan lagu hit mereka 'Untukmu' ciptaan kumpulan KRU. Sekiranya bebas merupakan lagu untuk bersenam, 'Untukmu' pula adalah lagu rasmi remaja-remaja zaman dahulu layan perasaan akibat gejolak rindu cinta monyet.

Populariti Feminin kekal berada dipuncak walaupun mengalami perubahan anggota, selepas ada anggota terpaksa mengundurkan diri. Di bawah didikan adik-beradik KRU, jualan 3 album Feminin semuanya laris dan wajah-wajah gadis itu yang kini mungkin dah berstatus ibu atau makcik, kerap kali menjadi fokus utama majalah hiburan tempatan.

Siapa yang tak kenal dengan KRU dia bukan orang Malaysia. Begitulah hebatnya fenomena yang dibawa oleh KRU pada industri muzik kita dan evolusi yang mereka bawakan, bukan saja besar malahan telah melangkaui berzaman lamanya.

Pada awalnya KRU seakan sengaja diletakkan oleh pihak media sebagai lawan kepada sebuah lagi kumpulan popular, 4U2C walaupun genre muzik dan tema yang mereka bawakan agak berbeza. Tetapi pada waktu itu, siapa suka KRU akan tak suka 4U2C secara automatik, begitu juga sebaliknya.

Bagaimanapun, sekiranya dinilai semula - sejak awal lagi KRU nampak mampu melangkah lebih jauh kerana kumpulan mereka tidak bergantung kepada individu lain dalam menjana kreativiti dan karya. Semuanya mereka lakukan sendiri. Demam KRU yang melanda juga menyebabkan jualan pakaian 'windbreaker' satu sut laku keras kerana majoriti anak muda waktu tu, nak pakai windbreaker ke mana-mana.

Selepas berbelas album dikeluarkan, pelbagai cubaan untuk merevolusikan industri muzik Malaysia melalui teknologi serta kejayaan menghasilkan ramai pelapis baru dalam industri muzik - penulis hanya mampu untuk bertepuk tangan pada 3 anak muda yang memulakan trend pakai 'windbreaker' di Malaysia.

Seperti yang penulis katakan di atas, sekiranya anda suka KRU, anda tak suka 4U2C. Penulis pula berada dalam kem 4U2C ketika itu. Hahaha. Kumpulan yang dianggotai oleh 7 orang anak muda ini bukan saja menjadi kegilaan ramai menerusi lagu berhantu 'Fiona' mereka juga turut membawa gelombang perubahan yang melanda negara kita dalam pelbagai cara.

Yang pertama dari segi fesyen - di mana mereka memulakan trend gantung CD di leher di negara kita, sehinggakan ramai anak muda terikut. Anda bayangkan, anda gantung CD di leher anda dan berjalan di tempat awam sekarang. Mau kena libas dengan payung. Tapi bagi remaja 90-an, perkara itu normal. Lagipun senang kerana kita ada cermin setiap masa. Waktu tu bukan ada telefon macam sekarang.

Yang kedua, 4U2C menjadi jenama yang besar sehinggakan mereka juga mempunyai rangkaian minuman berkarbonat sendiri, dinamakan sebagai 'Rap Cola.' Kami tidak tahu kadar jualannya pada waktu itu, tetapi pada waktu tu - penulis dah berhenti minum Coca-Cola disebabkan Rap Cola.

Yang ketiga, 4U2C menghangatkan trend menggunakan huruf untuk menulis ayat. Jika anda rujuk kembali judul album atau lagu mereka, banyak digunakan teknik serupa. 4U2C, 2BD#1, LOVE 2CU dan beberapa lagi ringkasan popular.

Terlalu banyak untuk diperkatakan tentang kumpulan ini, tetapi cukuplah untuk penulis katakan kaset mereka masih lagi terjaga rapi. Anggota mereka yan ramai juga entah ke mana, tinggal AC Mizal saja masih bergerak aktif sebagai penghibur, pengacara dan ahli perniagaan.

Sekiranya ada satu perkara yang perlu industri muzik kita tiru kembali, tolonglah banyakkan balik lagu-lagu yang ada dialog macam era ni. Feel dia sedaplah. Macam dengar lagu, tapi ada drama sekali.